text:
Fa’atali se avanoa o Vaitele Soi i fusuaga a Cameron ma Barrett
O loo fa’atalia nei se tali mai a le pulega a Duco Events pe o tumau pea le avanoa o Vaitele Soi e fusu ai o se isi paga fa’apitoa o le fusuaga a Shane Cameron ma Monte Barrett o loo fuafua e faia i Aukilani i le aso 30 Me.
Fa’aalia e Pa’u Fereti Puni o le pulega a le Event Polynesia, “O loo taoto la matou talosaga ia David Higgins ma Dean Lonergan mo se avanoa o Vaitele e fusu ai i le fusi a le WBO Asia Pacific i le fusuaga a Cameron ma Barrett, ma o le ala lea o le auai atu o fa’atonu ma sui o le pulega a le Duco Events e maimoa i le fusuaga a Vaitele i le po o le Aso Faraile.”
Na manumalo Satiamaalii i le la fusuaga e ono ta’amilosaga ma le alii Samoa o Junior Iakopo i ai (majority decision); ua atoa ai nei le luasefulu o fusuaga fa’apolofesa a Vaitele, luasefulu manumalo, e leai se faiaina.
Peitai ua iai le popolega i le ono suia o lea tulaga ona o fa’aletonu na tulai mai i le fa’atinoina o le ta’aloga a Vaitele i lea po, ma e ono fesiligia ai lona gafatia o fusuaga tetele fa’avaomalo e pei ona tau sailia ai sona avanoa i le fusuaga a Cameron ma Barrett.
Fa’aalia e Pa’u, “O Vaitele o le ‘cruiserweight’ peitai na fusu i le aupaga ‘heavuweight’ i lea po ona o le leai o sana paga ma o se isi lea o fa’afitauli sa tulai mai. Masalo fa’atoa tolu ai lea o ni fusuaga a Vaitele ua oo i le ono ta’amilosaga mai le luasefulu o ana fusuaga fa’apolofesa; o se tulaga e lelei i se isi itu mo lona gafatia o fusuaga tetele tai sefulu lua ta’amilosaga.”
O Vaitele poo le tofa Satiama’alii o se tama fusu talenia tele, e malosi, e lelei le loto ma o loo talavou foi e pei o le toatele o tama fusu Samoa sa lautogia i ta’aaloga fa’avaomalo ‘amateur’.
Peitai e tele se aoga o fa’aletonu na tulai mai mo le siitia o tapenaga a Satiamaalii ma faiaoga i ana koleniga mo le fusuaga o loo fuafua i le fa’aiuga o Me.
Fetalai Pa’u, “O le lu’i o loo tuuina atu pea i tama fusu o loo vaaia e Event Polynesia e pei foi o Satiamaalii, o le koleni lea o maso o le mafaufau pe a fia oo i le tumutumu o faigamea a le lalolagi.”
Fa’aalia e Pa’u, “O le mafaufau e fa’atupuina le loto finau mo le mea silisili ae aua le maliegofie. O le mafaufau e fa’aputu iai silafia eseese e tua iai pe a oo ina faigata le taaloga. O le mafaufau e fa’amalosia le fa’amaoni i koleniga ae aua le fa’alogologotiga. O le mafaufau e fa’amanatu i le tama ta’aalo le taua o le amio pulea. O le mafaufau e fiu e fa’atumu e le tumu.”
Maualuga le tapuaiga mo Satiamaalii i lea po i le auai o le afioga i le Minista o le Malo o Samoa, Le Mamea Ropati Mualia fa’apea le Konesula o Samoa i Niu Sila, le afioga Faolotoi Reupena Pogi. E sili foi ona fa’afetaia le auai o le taitai o le vaega fa’aupufai a le New Zealand First, le afioga Vaovasamanaia Winston Peters ma le tamaitai faipule Samoa o le Palemene o Niu Sila, le fetalaiga Leaufa’amulia Asenati Lole-Taylor, o nisi na fa’atau pepa e fesoasoani e fa’atupe ai le fusuaga a Vaitele.
A o talia le fa’amautuina o le avanoa o Satiamaalii i le fusuaga tele a Cameron ma Barrett ia Me, ae ua olioli mai nei le aufusu fa’apolofesa a Samoa e auai i le ta’amilosaga a le Pasefika e faia Niu Sila i le Auckland Boxing Association stadium i le Aso Toanai, 28 Aperila 2012 lea o loo fuafua e fusu ai le alo o Samoa ia Warren Fuiava i le fusi o Niu sila i le aupaga Light Heavyweight.
O isi paga o le ta’amilosaga fa’avaomalo o le Pacific Rim Boxing Championship, e aofia ai Gogosina Ulutoa o Samoa e fetaui ma Clarence Tilman o Amerika i le aupaga ‘heavyweight’. I le aupaga ‘cruiserweight’ o le a fusu ai Saipeti Asiata o Samoa ma Temoo Temaititetahio o Tahiti, ae fetaui Francis Mamoe Tui ma Taito Raturere o Niu Sila. I le aupaga ‘super middlweight’ o le a fusu ai Iosia Nanai ma Junior Naliva o Fiti. O Michael Fonoti o Samoa e fetaui ma Johnny Singh o Fiti i le aupaga ‘welterweight’ ae o Tony Iapesa o le a fusu ma Tinitua Neagle o Tahiti.


c: text/html

text:
Talia Ofisa o Aoga se talosaga a le Iuni Lakapi
Ua talia aloaia e le Matagaluega o Aoga a le malo (DOE) se talosaga na tuuina atu i ai e le Iuni Lakapi a Amerika Samoa (ASRU), mo se avanoa e faaofi atu ai i totonu o polokalama o taaloga a Aoga Maualuluga, le taaloga lakapi faa peretania, ina ia vave atia’e lenei fa’agatama i tupulaga aoga.
I se fonotaga a le ASRU i le vaiaso nei, na faamaonia mai ai e le Taitaifono o le Iuni, le afioga i le matua ia Togiola Tulafono, lea tulaga.
Saunoa Togiola e faapea, o se faaiuga sa faia e le ASRU ina ia valaaulia aoga maualuluga e tuuina atu ni a latou ‘au e auai i taamilosaga o lo o faagasolo a le Iuni i tausaga uma, ina ia faa faigofie ai ona televave le atina’eina o le taaloga i le atunuu.
“Sa talia fiafia e le Ofisa o Aoga la matou talosaga sa tuuina atu, ma ua faia ai loa le faaiuga a le Ofisa o Aoga, o le tausaga nei o le a tuu ai i totonu o polokalama o taaloga a fanau aoga le latou liki lakapi, ma ua faamoemoe o le masina o Me e amata ai le liki muamua a tama aoga,” o le saunoaga lea a Togiola.
Saunoa le alii kovana, e tolu aoga ua latou taliaina le talosaga a le ASRU ma ua sauni foi e tuuina atu a latou au lakapi ta’ito’a 15 i le liki o le a amataina i le masina fou, ma o aoga ia e aofia ai le aoga Maualuga a Leone, Tafuna ma le NVTHS.
O le faanaunauga a le ASRU o lo o i ai, e le gata i le taamilosaga ta’ito’a 15 mo fanau aoga, ae tatau foi ona i ai ma sa latou taamilosaga ta’ito’a 7 ina ia faamasani ai fanau aoga i le faatinoina o le taaloga.
Ua talosagaina e le alii kovana kalapu lakapi uma i le atunuu ina ia fesoasoani i le atina’eina o le lakapi i totonu o aoga, ina ia mafai ai ona faasoa atu lo latou silafia i faiaoga o le a faafoeina au a aoga.
“E leai se isi auala e sili atu ona televave mo le faaleleia ma le atina’eina o le lakapi i le teritori, nai lo le amata mai i totonu o aoga, o lo’u faanaunauga foi lena o loo i ai, ia le gata i le taaloga football e atina’e i totonu o aoga, a ia maua atu ai foi ma le avanoa o le taaloga lakapi,” o le saunoaga lea a le alii kovana.
Na taua e le peresetene o le Faalapotopotoga o Taaloga Lakapi i le Pasefika (FORU), le afioga Tauiliili Harry Schuster, ina ua fesiligia e le Samoa News, e televave atu le atina’eina o le taaloga lakapi pe afai e amata mai totonu o aoga.
I le avea ai o Tauiliili o se tasi o malo faaaloalogia o le taamilosaga taitoa 7 a le TMO Pago Marist lea na faataunuuina i le faaiuga o le vaiaso na te’a nei, sa maua ai le avanoa e fesiligia ai o ia i le tulaga ua i ai le talosaga a Amerika Samoa i totonu o le IRB, ina ia avea ai Amerika Samoa ma sui tumau o Faalapotopotoga o le Taaloga Lakapi i le lalolagi, le IRB.
Saunoa Tauiliili, o le fonotaga a le IRB lea o lo o loma nei ia Me o le a tuuina atu ai loa i totonu o mataupu o lea fonotaga, le talosaga a Amerika Samoa na tuuina atu i le masina o Oketopa o le tausaga na te’a nei.
Na taua foi e Tauiliili e faapea, ua maea ona la fesootai ma le alii kovana e tusa ai o taualumaga uma o lea faamoemoe, ma ua ia faailoa foi i ai le tulaga ua oo i ai le talosaga sa tuuina atu.
“E tatau ona maea le masina o Me ua maua e le ASRU se tala fiafia e uiga i le latou talosaga sa tuuina atu, o lo’u faanaunauga foi lea o loo i ai, ia mafai ona agai atu pea le atina’eina ma le faaleleia o le taaloga lakapi i Amerika Samoa nei, i se tulaga maualuga ma televave lona faatinoina, ina ia mafai ai ona ausia nisi o faamanuiaga mai le IRB o loo maua e isi atunuu tetele o le lalolagi e aofia ai ma Samoa,” o le saunoaga lea a Tauiliili, o ia foi lea o le sui o Samoa ma Amerika Samoa i totonu ole IRB.
Saunoa se tasi o sui o le Iuni Lakapi a Samoa ia Tuilagi Saipele e faapea, afai e vave le aapa mai o aoga e opogi ma lagolago le taaloga lakapi, e le umi lava ae vaaia e Amerika Samoa le lumana’i o ana tama fanau i lenei taaloga.
“O le taimi nei i Samoa ua matua saoasaoa ma televave le atina’eina o le lakapi i totonu o aoga, e oo foi i nuu ma kalapu i tua, ua matua televave lava, afai la e faapena le teritori nei, o lona uiga o le isi 3 i le 4 tausaga o le a matagofie ai se au a fanau aoga e i lalo o le 19 tausaga e avatu i Amerika Samoa nei,” o le saunoaga lea a Tuilagi.
Saunoa Togiola, o le autu ua manatu ai le ASRU e tatala le lakapi i tua i aoga, ina ia faigofie ai ona tuu faatasi se au lakapi a tama i lalo o le 19 tausaga, ma faamasani ai tama aoga i le faatinoina o le taaloga atoa ai ma tulafono.
“O lo’u manatu ia lelei se tulaga o se au a tama e i lalo o le 19 tausaga e avatu i Amerika Samoa nei, ina ia tausinio i taamilosaga a le IRB lea o loo tausinio ai isi atumotu o le Pasefika e aofia ai ma Samoa,” o le saunoaga lea a le alii kovana.

robotstxt: allowed

filter: keep


text:
Tala mai Samoa
FAAMAONIA MOLIAGA O LE TAUFAAMATAU FAASAGA I LE TU’UA O AFEGA
Ua faamaonia nei e le Faamasinoga Faaitumalo ia moliaga o le taufaamata’u faasaga i le afioga Fata Pemila Young. o ia lea o le Tu’ua o le afioaga o Afega.
O lea moliaga e mafua i se feeseeseaiga na tulai mai i le tausaga 2004 i le vaitau o aso fiafia, i le va o le ua molia ma se isi matai o Afega, le susuga ia Savea Sano Malifa, o se alii faipisinisi, o ia foi o le pule o le nusipepa o le Samoa Observer.
E tusa ai ma tolaulauga o lenei mataupu, o le oo atu o Savea e faatalatalanoa le mataupu e faatatau I se fanua o lo latou aiga sa talia ai le iuga a le faamasinoga, na ia vaaia ai se faleoo ua fausia e Fata Pemila i luga o lea fanua.
Na oo atu Savea i lana taavale, ma nonoa ni manoa ma toso ai i lalo le faleoo, ae o ni upu faamatau la na lalafo e le tama ia Fata, lea ua mafua ai ona tulai i luma o le faamasinoga.
Na faaalia i luma o le faamasinoga e faapea, sa ‘e’e leotele Fata Pemila ia Savea Sano Malifa, “Faakali mai gei oe ua e oki, o le a ou fagaiga oe!” Na saunoa le tamaitai faamasino o Mata Tuatagaloa, i le ogaoga o le moliaga o le lafo o ni faamatalaga taufaamatau e fasioti se isi tagata.
Fai mai a ia, o lenei moliaga e faasalaina i le faasalaga e oo atu i le tolu tausaga i le toese. Ua faatulaga nei le aso 20 o Iuni e lauina ai le faasalaga o Fata Pemila Young.
TOE SAOASAOA LE ATINAE NONU, LEA O LE A UTU FAGU I SAMOA
Ua faailoa aloaia mai e le kamupani gaosi oloa o le ‘Pure Pasifika’ le toe amata malosi o le atinae o le nonu ma le faiga fou o le a agai i ai le faatinoina o lea atinae i Samoa.
O lea suiga fou o le a utu fagu ai i Samoa le sua o le nonu pe a maea ona aoina mai i le au faifaatoaga nonu ma tatau, faatoa auina atu ai lea i Saina. Ina ua faatoa amata faatinoina nei galuega i le tausaga na te’a nei, na auina atu ai e le kamupani na o le sua o le nonu i Saina.
Peitai ua faaalia e le fofoga fetalai, le afioga Laaulialemalietoa Leuatea Polataivao Schmidt, o se tasi o tamalii o lo o tulai malosi i le taumafaiga o lea atinae, o se taimi lata mai lava o le a faatauina atu ai i fafo le sua o le nonu mai le au faifaatoaga i le motu tele i Salafai.
Fai mai a ia, o le a lafo atu le sua o le nonu ua uma ona tuu fagu i le susuga Tupailelei Jack Chen, o se alii fai pisinisi faavaomalo mai Saina o lo o fai paaga ma le malo Samoa.
E pei ona lipotia e le au tusitala ma le au faasalalau i se taimi e le i mamao atu, sa tuuaia lea alii faipisinisi i ni faiga faaalatua. Peitai ua ia faaalia, ua maea ona foia lea faafitauli sa tuuaia sese ai o ia, ma ua mama lona suafa mai tuuaiga o ni solitulafono faaalatua, ma o se fiafiaga tele foi lea mo le taitai o le malo aemaise o le au faifaatoaga nonu i le atunuu.
Na saunoa Laauli, sa telegese lava le faatinoina o lea atinae i nai masina ua mavae ona o lenei mataupu, ae o lea ua maea ona faaleaogaina ia tuuaiga ma o le a toe faatino i le malosi e gata ai.


text:
Mana’o Senate e fa’avae loa se Komiti Suesue
O le tele o fa’afitauli tau tupe ma le anoanoa’i o mataupu e le o manino lelei i le silasila a le Fono, i le vae feagai ai ma le malo aemaise ai o nisi o ona lala tumaoti, na mafua ai ona lagolagoina e le maota maualuga i le vaiaso na tea nei se manatu na faatulai e le alii peresetene, ina ia tuuina mai loa i luma o le maota la latou iugafono lea sa faaulu i le tauaofiaga na te’a nei, e faatulai ai le Komiti Suesue a le Senate, le SSIC e pei ona iloa ai.
O lea manatu na faatulai e le afioga ia Gaoteote Palaie Tofau i le maea ai o le tauaofiaga a le maota i le aso Faraile na tea nei, ina ua maitauina le tele o mataupu o loo nenefu ai pea le maota e oo mai lava i le taimi nei.
O nisi o mataupu na taua e Gaoteote e manaomia le malamalama i ai o le Senate, o le mataupu e uiga i le ASPA ma faafitauli e pei ona tulai mai ai, o faafitauli tau tupe o loo feagai ma le falemai o le LBJ, o tupe fesoasoani na maua mai mo le galulolo, o tupe totoe mai le nonogatupe e $20 miliona a le malo, atoa ai ma le anoanoa’i o isi lava tulaga tau tupe a le malo.
“Tele naua mataupu eseese e le o malamalama i ai le maota, e le gata o tulaga tau tupe, ae o lea foi ua tulai mai le faafitauli a le falemai,” o le saunoaga lea a le alii kovana.
Na faailoa e Gaoteote i le maota e faapea, o le $3 miliona lea na maua mai a le Fono mai le nonogatupe $20 miliona e toe fausia ai se fale fono fou, ua faaaoga e faamaea ai le Ofisa fou a le fono lea o loo faagasolo i le taimi nei, ina ua le lava le tupe na tuuina mai i le malo e fausia ai lea galuega.
Saunoa Gaoteote, sa tuuina atu se talosaga a le fono i le kovana mo se isi vaega tupe mai le ARRA e faamaea ai le galuega, peitai sa lei talia le talosaga, ma faaaoga ai loa le tupe a le fono. O le taimi nei, pe a ma le toe $2.5 miliona o loo totoe a le Fono mai le latou tupe e $3 miliona e pei ona saunoa Gaoteote.
Na faamanino e le alii peresetene i luma o le maota e faapea, e leai se manatu e faatulai le SSIC ina ia suesue ai ni faiga faasaga i ni tagata poo ni taitai o le malo, ae o le agaga maualuga, ia mafai ona manino le maota i auala uma ma faatautaiga tau tupe a le malo.
“Aveese outou manatu le maota faapea o le SSIC e tulituli aupu ai se tagata pe sailiili masei ai foi i se tasi, o le agaga autu ua mafua ai ona ou manatu e faatulai le SSIC, ina ia faamanino ai mataupu o loo nenefu ai le maota,” o le saunoaga lea a Gaoteote.
Na toatele afioga i Senatoa na o latou vave lagolagoina le finagalo o le alii peresetene, ina ia faatulai loa le SSIC e faamanino ai mataupu e pei ona tuu fesili i ai le fono.
O le tofa Velega Savali Jr na muamua faaali lona finagalo na te lagolagoina ai le faamoemoe lea, sosoo ai le afioga ia Lualemaga Faoa, Galeai Tuufuli, Paogofie Fiaigoa, Fuamatau J.V Fuamatu ma Fonoti Aufata.
Na pau popolega o nisi o Senatoa, e le tatau ona avea le ita o le fono i faaiuga ua aumai e le alii kovana ma itu ua a’e ai le manatu e faatulai loa le SSIC.
Saunoa le afioga i le alii Senatoa ia Lemanu Peleti Mauga, sa ia teena le manatu le faatulai le SSIC i le uluai taimi na faatoa tuuina atu ai i luma o le maota, peitai o le tele ai o lona nenefu i le tele o mataupu tau tupe faasaga i le malo, ASPA ma le Falema’i, ua mafua ai ona ia lagolagoina le manatu ua tatau loa ona faatulai le SSIC.
Saunoa Lemanu, o ia lea o le taitaifono o le komiti o le Paketi a le Senate, o le faafitauli faasaga i le malo na amata tulai mai i le ASPA, sosoo ai ma le kolisi tuu faatasi, peitai o lea ua oo atu i le falemai ma le talitonuga, e toe amata mai foi i le ASPA, kolisi tuu faatasi ma toe oo atu ai foi i le falemai i tausaga uma.
O se tasi o mataupu na suesue e le SSIC ma i’u atu ai i se taunuuga manuia, o le tulaga i le faatauina atu o totoga o pasi aoga mai le Ofisa o Aoga a le malo, lea ua i’u ina molia ma tausalaina ai nisi sa umia tulaga sinia i le matagaluega o aoga a le malo, e aofia ai ma le susuga ia Paul Solofa, lea sa avea ma pule o le polokalame o le School Lunch, ina ua tausalaina o ia i moliaga o lona taumafai lea e faaleaga molimau a le malo, atoa ai ma lona taumafai e faalavelave i galuega a le faamasinoga.
O le vaiaso nei lea ua faamoemoe e toe tuuina atu ai i luma o le Senate la latou iugafono lea mo le faia i ai o se finagalo o le malo.
Saunoa Fonoti, e ui o se mataupu taua le SSIC, peitai o lona itu leaga, ona o le tausaga lenei o faiga palota, ma e ono aafia ai ma tulaga faapolokiki i le faatinoina o galuega a le komiti.


text:
Tala o Fa’amasinoga
LOMITUSI UIAGALELEI
O le alii lea o loo tuuaia e le malo i lona sasaina lea o le ulu o le isi alii i se suo, e mafua mai i le pisapisao o ta’ifau a le alii ua manu’a a’o faia faigalotu o le afiafi, ua faatulaga e le Faamasinoga Maualuga lana faamasinoga iloilo e faia i le aso 30 Iulai.
O le alii o Lomitusi Uiagalelei o loo tuuaia e le malo i le moliaga mamafa o le faaoolima i le tulaga lua, atoa ai ma le faatupu vevesi i nofoaga faitele.
I ni nai vaiaso e lei mamao atu, sa fuafua e fofogaina ai se maliliega ua maea ona sainia e le ua molia ma le malo, peitai sa le’i mafai ona taunuu le tuuina atu o lenei maliliega, ma mafua ai loa ona faatulaga le aso e fofogaina ai le faamasinoga iloilo mo lenei mataupu.
Fai mai le malo, na avea le pisapisao o ta’ifau ao fai faigalotu i le afiafi ma itu na alu atu ai le ua molia ma se suo ma sasa ai le isi ta’ifau, ma avea ai ma itu na sau ai i fafo mai le fale le toalua o le alii ua manu’a ma fai se taugaupu ma le ua molia.
Mulimuli ane agai atu i ai le na manu’a ma tula’i mai ai loa le vevesi ina ua tu’i e le ali’i na manu’a le ua molia, ma faapea ai loa ona faaaoga e le ua molia le suo e sasa ai lona ulu, e pei ona tuuaia ai o ia e le malo.
O loo tumau pea poloaiga o loo tatala ai Uiagalelei i tua mai le toese ao faatalitali ai le aso o lana faamasinoga. O nisi o ia poloaiga e aofia ai le faasa lea ona ia toe soli se tulafono, pe toe taumafai foi e faafesootai le na aafia i lenei mataupu.
IOE CRYSTAL TE’O I ONA MOLIAGA
O le tamaitai lea sa avea ma Supavaisa i le lala o le kamupani a le DGX i le atunuu, ua ia ioeina i luma o le faamasinoga maualuga moliaga e lua e pei ona tuuaia ai o ia e le malo, o lona faaaoga faagaoi lea o tupe sa tuuina atu i lalo o lana vaavaaiga.
O se maliliega na sainia e Crystal Te’o ma le malo ma ua talia foi e le faamasinoga, na fofogaina i le vaiaso nei ma le faamoemoe e faamuta ai lenei mataupu.
I le tali ioe ai o Te’o i moliaga mamafa e lua sa ia ta’utino ai i le faamasinoga e faapea, i le va o le aso 1 Iuni 2009 ma Aperila 6 2011, sa ia faaaogaina ai i se auala faasolitulafono ni tupe mai le kamupani a le DGX sa tuuina atu i lalo o lana vaavaaiga, a’o avea ai o ia ma Supavaisa o le lala o lea kamupani i Pago Pago.
Na ta’utino Te’o e faapea, ao galue i le DGX, e le gata sa ia faaaogaina ni tupe e totogi ai se taavale rental sa ia faaaoga mo ia lava, ae sa ia faaaogaina foi isi tupe e utu ai le taavale rental lea i se tasi o pamukesi, ma o ia gaioiga uma sa ia faia e le tusa ai ma ala o le tulafono.
I se vaega o le maliliega na sainia e Te’o ma le malo, ua malie ai le ua molia o le a ia toe totogiina uma le tupe a le DGX sa ia faaaoga faasolitulafonio e totogi ai lana taavale rental ma toe utu ai fo’i.
Ua manatu loia o le a faatalitali le tuuina atu o ni a laua faafinauga mo se faasalaga mama o Te’o, sei maea ona tapena muamua e le Ofisa Faanofovaavaaia se ripoti e uiga i lenei mataupu, peitai ua malamalama ma iloa e Te’o, tusa lava pe talosaga atu loia i le faamasinoga mo se faasalaga mama mo ia, e pule le faamasinoga pe talia pe teena foi ia fautuaga.
Ua ia malamalama foi, e le mafai ona toe suia lana tali ioe ua tuuina atu pe afai e tuuina mai se faasalaga a le faamasinoga ae le tusa ai ma lona mana’o.
O loo taofia pea i le toese i Tafuna Te’o e faatali ai le aso 3 Aokuso lea ua faatulaga e lau ai lona faasalaga.


text:
Ua taitasi i tatou ma o mai i lenei lalolagi ma meafaigaluega uma e tatau ai, e faia ai filifiliga tonu.
Ou uso pele o le perisitua, o la’u tatalo ma le loto faamaoni i le po nei, ia mafai ona ou olioli i le fesoasoani mai o lo tatou Tama Faalelagi e tautala atu i na mea ua musuia a’u e faasoa atu ia te outou.
Sa ou mafaufau talu ai nei e uiga i filifiliga ma o latou taunuuga.Toetoe a leai se itula o le aso e alu e aunoa ma le moomia ona tatou faia o ni filifiliga mo lea mea ma lea mea. O nisi e le taua, a o nisi e matua taua lava. O nisi filifiliga e le afaina ai le faavavau, a o nisi o le a faia ai le eseesega o mea uma.
Ina ua ou mafaufau loloto i elemene eseese o le filifiliga, sa ou tuuina i ni faavasegaga se tolu: muamua, o le aia tatau [Right] o le filifiliga; lua, o le tiutetauave [Responsibility] o le filifiliga; ma le lona tolu, o taunuuga [Results] o le filifiliga. Ua ou faaigoaina ai o R e tolu o le filifiliga.
Ou te ta’ua muamua le aia tatau o le filifiliga. Ou te matua faafetai lava i se Tama Faalelagi alofa mo Lana meaalofa mo i tatou, o le faitalia, po o le aia tatau e filifili ai. Na saunoa Peresitene Tavita O. MaKei, le Peresitene lona iva o le Ekalesia, “E le gata i le tuuina mai ia i tatou o le ola, o le tuuina mai ia i tatou o le aia tatau e faatonutonu ai lena ola o le meaalofa aupito silisili lea a le Atua i le tagata.” 1
Ua tatou iloa sa i ai lo tatou faitalia a’o lei faia lenei lalolagi, ma sa taumafai Lusifelo e aveesea mai ia i tatou. Sa leai sona talitonuga i le mataupu faavae o le faitalia po o i tatou, ma sa ia finau mo se faaolataga e fai faamalosi. Na ia tausisi pea o le a leai se tasi e leiloa i lana fuafuaga, ae sa foliga na te le’i iloaina—pe atonu foi e le’i popole o ia—e le gata i lena, o le a leai se tasi e faateleina se atamai, se malosi, se agaalofa po o se loto faafetai pe a na fai e mulimulita’ia lana fuafuaga.
O i tatou o ē na filifilia le fuafuaga a le Faaola, sa iloa o le a tatou ulu atu i se faigamalaga faigata ma le matautia, aua tatou te aofia ai i gaoioiga faalelalolagi, ma agasala ma tautevateva, ma motusia mai ai i tatou mai lo tatou Tama. Peitai, o le Ulumatua na Fanaua i Agaga, na Ia ofoina atu o Ia lava e avea ma taulaga e togiolaina agasala a tagata uma. E ala atu i mafatiaga e lē matalanoaina, na avea ai o Ia ma Togiola sili, o le Faaola o tagata uma, ma mafai ai ona tatou toe foi manuia atu i lo tatou Tama.
Ua ta’u mai e le perofeta o Nifae ia i tatou, “O lea, ua saoloto ai tagata i la le tino, ma ua foaiina mai ia te i latou mea uma e tatau i tagata. Ua saoloto foi i latou e filifili le saolotoga ma le ola faavavau talu le Puluvaga sili o tagata uma, pe filifili le faatoilaloina ma le oti, e tusa ma le faatoilaloina ma le mana o le tiapolo, aua na te saili ina ia malaia tagata uma e pei o ia lava.” 2
Uso e, po o le a lava le faatuaoia o o tatou tulaga, o le a i ai pea lava pea ia i tatou le aia tatau e filifili ai.
O le isi, faatasi ai ma le aia tatau e filifili ai, ua ia i tatou le tiutetauave e filifili ai. E le mafai ona tatou tutu faavaeluatai; e le mafai ona tutu lē mautinoa ai pea. Ua silafia e le Alii lena mea; ua iloa foi e Lusifelo. Po o le a lava le umi tatou te ola ai i le lalolagi, o le a le lafoa’ia lava e Lusifelo ma ana ‘au lo latou faamoemoe ia latou mauaina o tatou agaga.
E le’i auina mai i tatou e lo tatou Tama Faalelagi i la tatou faigamalaga mo le faavavau, e aunoa ma le saunia o ni auala e mafai ai ona tatou maua mai ia te Ia le taitaiga e fesoasoani ai i lo tatou toe taliu saogalemu atu i le iuga o le olaga faitino. Ou te talanoa atu e uiga i le tatalo. Ou te talanoa atu foi e uiga, i le musumusuga mai lena leo malu, itiiti o i totonu o i tatou taitoatasi, o loo ou tautala atu foi e uiga i tusitusiga paia, na tusia e tautai na latou folau i manū i ogasami po o faigata o le olaga lea e tatau foi ona tatou laasia.
Ua taitasi i tatou ma o mai i lenei lalolagi ma meafaigaluega uma e tatau ai, e faia ai filifiliga tonu. Ua ta’u mai e le perofeta o Moronae ia i tatou, “Ua foaiina mai le Agaga o Keriso i tagata uma lava, ina ia iloa ai e i latou le lelei ma le leaga.” 3
Ua siosiomia i tatou—o nisi taimi e osofaia ai—i feau a le tiapolo. Faalogo foi i nisi o na feau; o le mea moni ua outou masani ai: “Na o le tasi lava ma o le a lē afaina.” “Aua e te popole; o le a leai a se isi na te iloa.” “E mafai a ona tuu lau ulaula po o le inu po o le faaaogaina o fualaau oona i soo se taimi lava e te manao ai.” “O la e fai e tagata uma, o lona uiga la e le leaga.” E leai se gataaga o pepelo.
E ui o le a tatou feagai i le tatou faigamalaga ma pi’oga ma milosaga o le auala, e taugata tele le ui i se isi auala atonu e le mafai ona tatou toe foi mai ai. E iliina e lena Lusifelo, o ia o le ili fagufagu atamai, lana fati malie e tosina atu ai tagata e le o iloa ua faaseseina i latou, mai le saogalemu o lo latou ala na filifilia, ma aveese atu ai mai fautuaga a matua alolofa, ma le saogalemu o aoaoga a le Atua. Na te le sailia na o tagata ua faitaulia faapea e le aoga, a e o i tatou uma lava, e aofia ai tamalii ua filifilia e le Atua. Na faalogo i ai le Tupu o Tavita [i lena fati], ma faavaivaia ai, ona pau ai lea. Sa faapena foi Kaino i se vaitaimi na muamua atu, ma Iuta le Sekara i se taimi mulimuli ane. O ana auala e taufaasese; a ua le mafaitaulia i latou ua afaina ai.
Tatou te faitau e uiga ia te ia i le 2 Nifae: “O nisi na te faalotomalie, ma faamoe ia te i latou i le filemu i la le tino.” 4 “O nisi foi na te viivii i ai ma fai atu ia te i latou e leai se seoli … seia faamauina i latou e ia i ana filifili matautia.” 5 “E faapena ona olegia e le tiapolo o latou agaga, e ta’ita’i ifo ai i latou ma le faaeteete i seoli.” 6
A oo ina tatou feagai ma filifiliga taua, e faapefea ona tatou faia le faaiuga? Pe tatou te gauai atu ea i le folafolaga o le faafiafiaina mo na o sina taimi? I mea ua tauanauina ma mea ua faamemelo i ai? I uunaiga a a tatou taaga a tupulaga?
Aua nei o tatou lē mautonu e faapei o Alise i le tala faamama’i a Lewis Carroll o le Alice in Wonderland. O le a outou manatua ina ua taunuu atu o ia i se magaala e valalua ni auala sa i ona luma, e taufai agai i luma ae e eseese itu. Sa fetaiai o ia ma le pusi fiafia, ma sa fesili i ai Alise, “O le fea auala ou te ui ai?”
Na tali atu le pusi, “E faalagolago i le mea e te fia alu i ai. Afai e te le iloa le mea e te fia alu i ai, e le afaina la po o le fea auala e te ui ai.” 7
E le faapei la o Alise, aua ua tatou iloa uma lava le mea tatou te fia o i ai, ma e afaina po o le fea auala tatou te o ai, aua o le filifilia o lo tatou ala, o le filifilia lea o lo tatou taunuuga.
E tatau lava ona tatou faia pea lava pea ia faaiuga. Ina ia faia la ma le poto, e manaomia le lototoa—o le lototoa e fai atu ai “Leai,” o le lototoa e fai atu ai “Ioe.” O faaiuga e fuafua ai le taunuuga.
Ou te aioi atu ia te outou, ina ia faia nei loa lava se faaiuga iinei, i le taimi nei, e lē aluese lava mai le ala lea o le a tau atu i lau sini: o le ola e faavavau ma lo tatou Tama i le Lagi. I lena ala sa’o ma le moni o loo i ai foi isi sini: auauna atu faamisiona, faaipoipoga i le malumalu, toaga i le Lotu, suesue i tusitusiga paia, tatalo, galuega i le malumalu. E le mafaitaulia sini taua e tatau ona ausia, a o tatou faimalaga ai i le olaga. E manaomia la tatou tautinoga ina ia ausia.
O le mea mulimuli, uso e, ou te tautala atu e uiga i taunuuga o filifiliga. O a tatou filifiliga uma lava e i ai taunuuga, o nisi e laiti pe leai foi se faiā i lo tatou faaolataga e faavavau, a o isi o mea uma e faiā ma le ola e faavavau.
Pe e te ofuina se mitiafu lanumeamata po o le lanumoana, o le mea moni lava e leai a se eseesega. Peitai, pe tonu ia te oe e oomi se ki o lau komepiuta o le a aveina ai oe i ponokalafi, e mafai ona faia ai le eseesega uma i lou olaga. O le a na o se la’a ese lava mai le ala sa’o, ma le saogalemu. Afai e tauanau oe e se uo e inu se ava malosi, pe tofotofo i fualaau faasaina ma e gauai atu i le uunaiga, ua e ui ese ai mai le mea atonu e te le toe foi mai ai. Uso e, pe o tatou o ni tiakono ua ta’i 12 tausaga po o ni faitaulaga sili ua matutua, e lamatia lava i tatou. Ia taulai atu la tatou vaai, o o tatou loto ma a tatou faaiuga i lena sini lea e faavavau ma ta’uaogaina ai soo se tau o le a tatou totogiina, tusa lava po o le a le osigataulaga e tatau ona tatou faia ina ia ausia ai.
E leai se faaosoosoga, leai se uunaiga, leai se faatosinaga e mafai ona faatoilaloina i tatou sei vagana ua tatou faatagaina lena mea. Afai tatou te faia le filifiliga sese, e leai se tasi tatou te tu’ua’ia ae o i tatou lava. Na ta’ua e Peresitene Polika Iaga lenei mea moni i lona faatatauina lea ia te ia lava. Fai mai a ia, “Afai o le a uia e Uso Polika se ala sese ma lē fai ai mo ia le malo o le lagi, o le a lē tuua’ia lava se tasi a o Uso Polika lava ia. Ua na o au lava le tagata i le lagi, lalolagi, po o seoli e mafai ona tuua’ia.” Na ia faaauau, “E faatatau tonu foi lenei mea i tagata uma o le Au Paia o Aso e Gata Ai. O le faaolataga o se galuega a tagata taitoatasi.” 8
Na faamautinoa mai ia i tatou e le Aposetolo o Paulo, “Ua le maua outou e se tofotofoga e ese i lo tagata; a ua faamaoni le Atua, o le na te le tuuina atu outou i le tofotofoga e sili i se mea ua outou lavatia, a e sauni foi faatasi ma le tofotofoga se mea e sao ai, ina ia outou lavā oono.” 9
Ua tatou faia uma lava ni filifiliga e le sa’o. Afai tatou te le’i faasa’oina lava na filifiliga, ou te faamautinoa atu ia te outou e i ai se auala e faia ai. O lea ala ua ta’ua o le salamo. Ou te aioi atu ia te outou ina ia faasa’o mea sese sa outou faia. Sa maliu lo tatou Faaola ina ia maua ai e oe ma a’u lena meaalofa. E ui e le faigofie le ala, ae moni le folafolaga: “E ui lava ina pei o ofu mumu a outou agasala, e sisina ia e pei o le kiona.”10 “Ma o A’u le Alii, ou te le toe manatua lava.”11 Afai ua e agasala, o le vave ona amata o lou toe foi mai, o le vave foi lena o lou mauaina o le filemu matagofie ma le olioli lea e maua faatasi ma le vavega o le faamagaloga.
Uso e, o outou o se tupulaga tautupu. O le ola e faavavau i le malo o lo tatou Tama o la outou sini lea. O lena sini e le mafai ona ausia i se taumafaiga mamalu se tasi, ae o le taunuuga o le ola amiotonu i le olaga atoa, o se faaputuga o filifiliga poto, o le tumau faamaoni i le faamoemoega. E pei lava o soo se sini e i ai se taui taua, o le taui o le ola e faavavau e manaomia ai taumafaiga.
O loo manino mau:
“Ia outou anaana ia faia … faapei ona poloai mai ai o Ieova ia te outou: aua tou te afe i le itu taumatau, po o le itu tauagavale.
“Ia outou savavali i le ala uma lava na poloai mai ai Ieova lo outou Atua ia te outou.” 12
I le faaiuga ou te fia faamatala atu se faataitaiga o se tasi na vave faia sana faaiuga i lona olaga mo ana sini o le a i ai. Ou te talanoa e uiga ia Uso Clayton M. Christensen, o se tasi o le Ekalesia, o loo avea ma polofesa o le pulega o mea tau pisinisi i le Aoga Faapisinisi i le Iunivesite o Harvard.
Ina ua 16 ona tausaga, sa tonu ia Uso Christensen, e i ai ma nisi mea, o le a le taalo lava i ni taaloga i le Aso Sa. I tausaga mulimuli ane, ina ua a’oga o ia i le Iunivesite o Oxford i Egelani, sa taalo i le tulaga tutotonu i le ‘au pasiketipolo. O le tausaga lena sa le’i faiaina ai lava i le taamilosaga ma sao atu ai i le tulaga lea e tutusa ai Peretania ma le mea lea ua ta’ua i le Iunaite Setete o le tauvaga pasiketipolo o le NCAA.
Sa faigofie lava ona latou manumalo i a latou taaloga o le taamilosaga, ma oo atu ai i le suega siamupini a le toafa. O iina na tilotilo ai Uso Christensen i le faasologa o taaloga, ma sa matua le fiafia o ia, ina ua vaai atu o le taaloga faaiu o le pasiketipolo e fai i le Aso Sa. Sa matua galulue malosi o ia ma le ‘au ina ia latou ausia le tulaga ua i ai, ma o ia foi o le tutotonu faaoso. Na alu o ia i le faiaoga o le ‘au ma faamatala atu i ai lana faafitauli. Sa leai se manatu alofa o lona faiaoga ma sa ia fai atu ia Uso Christensen, ia taalo i le taaloga.
Peitai, a o loma le taaloga faaiu, sa i ai se taaloga i luma mai. Paga lea, ua fati le tauau o le tutotonu faaleoleo, ma ua faateleina ai le uunaiga ia Uso Christensen e taalo i le taaloga faaiu. Na alu o ia i lona potu i le faletalimalo ma tootuli ai i lalo, ma fesili atu i lona Tama Faalelagi pe i ai se afaina, pau lava lea, pe a taalo i lena taaloga i le Aso Sa. Fai mai a ia, a’o lei uma lana tatalo, na ia maua le tali: “Clayton, aisea ua e fesili mai ai? Ua e iloa le tali.”
Na alu o ia i lona faiaoga, ma faamalie i ai o le a le taalo i le taaloga faaiu. Ona alu ai lea o ia i le lotu i le Aso Sa i le uarota iina, a o taaalo lana ‘au e aunoa ma ia. Sa ia tatalo ina ia manuia. Sa malo le ‘au.
O lena faaiuga taua, ma le faigata na faia i le silia ma le tolusefulu tausaga talu ai. Fai mai Uso Christensen, a o mavae atu aso, ua manatu lava o ia o se tasi lea o faaiuga e aupito sili ona taua ua ia faia. Semanu e faigofie lava le faapea atu, “E te iloa, i se tulaga lautele lava, o le tausia o le paia o le aso Sapati o le poloaiga sa’o, ae i o’u lava tulaga ta’uamiotonuina, e le afaina, na o le pau lava lea, ona oo foi lea i se isi taimi tulai mai se mea e matua manaomia lava ma taua, e sili atu foi ona faigofie ona toe laasia le tuaoi. O le lesona na ia aoaoina, e faigofie atu ona tausia poloaiga i le 100 pasene o taimi nai lo le 98 pasene o taimi. 13
O’u uso pele, ia faatumuina i tatou i le lotofaafetai mo le aia tatau e filifili ai, talia le tiutetauave o filifiliga ma ia mataala i taunuuga o filifiliga. I le avea ai ma ni ē tauaveina le perisitua, o i tatou uma ua tuufaatasia ia tasi, e mafai ona agavaa mo le uunaiga taiala a lo tatou Tama Faalelagi a o tatou filifili ma le faaeteete ma le sa’o. O loo tatou punouai i le galuega a le Alii o Iesu Keriso. O i tatou, ua faapei o aso anamua, ua tali atu i Lana valaau. Ua tatou i ai i Lana feau. O le a manuia i tatou i lenei poloaiga paia: “Ia mama outou o e tauave ipu a Ieova.” 14 Ia faapea ona fai, o la’u tatalo lea ma le lotomaulalo, i le suafa o Iesu Keriso, amene.
Faaali Mau Faasino
-
1. Aoaoga a Peresitene o le Ekalesia: Tavita O. MaKei (2003), 208
-
2. 2 Nifae 2:27.
-
3. Moronae 7:16.
-
4. 2 Nifae 28:21.
-
5. 2 Nifae 28:22.
-
6. 2 Nifae 28:21.
-
7. Sii mai i le Lewis Carroll, Alice’s Adventures in Wonderland (1898), 89
-
8. Aoaoga a Peresitene o le Ekalesia: Polika Iaga (1997), 195.
-
9. 1 Korinito 10:13.
-
10. Isaia 1:18.
-
11. Mataupu Faavae ma Feagaiga 58:42.
-
12. Teuteronome 5:32–33.
-
13. Tagai Clayton M. Christensen, “Decisions for Which I’ve Been Grateful” (Brigham Young University–Idaho devotional, June 8, 2004), www.byui.edu/presentations.
-
14. Isaia 52:11.


text:
O a uiga o le tagata Kerisiano moni?
Fesili: O a uiga o le tagata Kerisiano moni?
Tali: O loo tusia i le lomifefiloi a Webster le uiga o le upu Kerisiano, "O le tagata ua talitonu ia Iesu o Ia o le Keriso ma ua mulimuli i Ana aoaoga." E pei o le tele o mau faaliliuga i nei ona po, e fai lava sina vala o lea famatalaga ma le uiga moni o le upu "Kerisiano" o loo faamatalaina i le Tusi Paia.
E fa'atolu ona tusia le upu Kerisiano i le Feagaiga Fou (Galuega 11:26; Galuega 26:28; I Peteru 4:16). Sa mua'i valaauina so'o o Iesu Keriso o "Kerisiano" i Anetioka (Galuega 11:26) ina ua vaaia e tagata se faata'ita'iga o Keriso i a latou amioga, o a latou mea e fai, ae maise foi o la latou tautala. Sa faaaogaina e tagata e le'i faaolaina lea upu i Anetioka, e faifai ai i le 'au Kerisiano. O le uiga moni la o lea upu, o le ua iai i le "vaega a Keriso" po'o le ua "mulimuli ia Keriso," e tali tutusa lava ma tusitusiga a Webster i le lomifefiloi.
Ae e faanoanoa lava foi. aua e o'o mai lava i lenei taimi ua le na o se ua fanaufouina ma mulimuli ia Iesu Keriso e faaaoga iai lea upu, ae ua ave i soo se tagata lotu po'o se tasi foi ua iloga lana amio lelei. E fai sina tele o tagata e le faatuatua ma talitonu ia Keriso o loo ta'ua o Kerisiano ona o loo lolotu ma nonofo foi i se nuu ua "faa Kerisianoina". Ae o le mea moni lava, e le ta'ua oe o se Kerisiano ina ua e lotu, auauna foi i e matitiva, pe ta'ua foi oe o se tagata lelei . E pei ona fai mai se tasi evagelia, "E tusa pe e te lotu e le faia ai lava oe ma Kerisiano; e pei lava o se tasi ua alu i le fale taavale, e le ta'ua ai o ia o se taavale." E tusa po ua fai oe ma totino o se Ekalesia ma ua le misi i ni sauniga, pe foa'i foi au tupe i galuega a le lotu, ia e mautinoa lelei e le mafai e mea uma na ona ta'ua ai oe o se Kerisiano.
O galuega lelei foi tatou te faia e le taliaina ai lava i tatou e le Atua e pei ona a'oa'o mai i le Tusi Paia. Fai mai Tito e 3:5, "E le ona o galuega o i le amiotonu sa tatou faia, a e tusa ma lona lava alofa i le faataeleina i le toefuataiina ma le faafouina e le Agaga Paia." O lea la, o le Kerisiano o le tagata ua toe fanaufouina i le Atua (Ioane 3:3; Ioane 3:7; I Peteru 1:23) ma ua faatuatua ma talitonu ia Iesu Keriso. O loo ta'ua i le Efeso e 2:8, "Aua o le alofa tunoa ua faaolaina ai outou i le faatuatua; e le mai ia te outou foi lea, a o le mea ua foaiina mai e le Atua." O le Kerisiano moni o se ua salamo i ana agasala ma tuu tasi atu lona faatuatua ma lona talitonuga ia Iesu Keriso e toatasi. O lona faatuatuaga foi e le o le mulimuli lea i se talitonuga poo ni amio lelei, poo se lisi foi o mea e tatau pe le tatau foi ona faia.
O le Kerisiano moni o se tagata ua tuuina lona faatuatua ma lona talitonuga atoa i le tagata o Iesu Keriso ma le mea moni na maliu ai o Ia i le satauro o le totogiina lea o le tau o a tatou agasala, ma ua Ia toe tu manumalo mai i le oti i le aso tolu, ua maua ai e i latou o e talitonu, le ola e faavavau. Fai mai Ioane 1:12: "A o i latou uma e na talia o Ia, ma faatuatua i lona suafa, na ia avatu i ai o lea manuia, ia avea i latou ma fanau a le Atua." O le Kerisiano moni ua avea lava ia ma fanau a le Atua, o le totino moni o le aiga o le Atua, ma o le ua maua le ola fou ia Keriso. O le faailoga o le Kerisiano moni o lona alofa i tagata ma lona usiusita'i i le Upu a le Atua (I Ioane 2:4; I Ioane 2:10).
Ua fai sau filifiliga ma'oti mo Keriso ina ua e faitau malamalama i itulau nei? Afai o lea, asiasi i le "Ua ou talia Iesu i le Aso lenei" o loo iai i lalo.
Toe taga'i i le itulau ua faaliliuina i le gagana Samoa
O a uiga o le tagata Kerisiano moni?


text:
Toe Sa’afi’afiga mo Fa’asisina Ponemafua Misimoa Auelua
Ua tuua e le tama, le afioga Faasisina Ponemafua Misimoa Auelua lona aiga sa pele ia te ia, ae ua malaga atu e faatasi ma lona Alii i le nofoaga mau ua saunia mo ia.
Na soifua a’e le tama i Fagali’i, le itumalo o le Alataua, i ona matua Auelua Laisene Auelua Fagamalo ma Fagali’i ma lona tina o Sofa’i Sakaria Sialega Vele mai Nuuuli ma Pavaia’i i le aso 14 Ianuari, 1919 ae na tu’ua le mafutaga ma le fanau ma aiga i le aso 20 Me, 2012 ma ua atoa lelei ai lona 92 tausaga o le soifua.
E to’a fa ona uso, ma ua maliliu uma le to’atolu ae toe ai o lona uso o Toese Toetagataotuiatua Auelua o lo’o soifua pea ma o lo’o alaala fo’i i Pava’ia’i. O Agamanu Karuna, Alo Niusami ma Tupalapala Sakaria Auelua ua mua’i fa’aiilagi le latou folauga ia te ia.
O ona tuafafine e to’alima i latou : Matalima Auelua Fa’alelea [maliu], Taumafa Auelua Malu Tupuola [maliu], Logomuli’au Auelua, Galovave Auelua Luapo [maliu] ma Mina Auelua Maea [Kalefonia]. E i ai lona uso fai e to’atasi Masaniai Pili Masaniai ma e alaala tumau i Amerika.
E to’avalu o la’ua alo ma le tina o le aiga, le sa la’ua osi feagaiga e ala i le fa’aipoipoga pa’ia i luma o le Atua: Siniue Pine Auelua. O Fofogaoali’i Saifoloi Shy ma Meretiana Auelua e to’aono le fanau. O Nash Sinue Auelua & Ietitaia Yandall e to’a fa le fanau. O Katerina Siofu Auelua ma Siaosi Asalele e to’afa le fanau. O Dorothy Doreen Auelua ma Logoleo Logoleo e to’a fa le fanau. O June Auelua ma si ana tama o Damaris Siniue Auelua Mageo. O le faletua o Sofa’i Auelua ma Rev. Siulagi Solomona Jr. e to’a fa le fanau. O Richard Joseph ma Puaseisei Malepeai Auelua e to’a 8 le fanau ma Dorothy Auelua ma Salamaotua Pou e to’a fitu le fanau. O le aofai o fanau a fanau a fanau e to’a 26 i latou.
A’oa’oga & Galuega:
I le tausaga 1940 na fa’au’u mai ai o ia i le vasega 9 a Poyer High School i Pago Pago, soso’o lea ma a’oa’oina o ia fa’afaia’oga mo le tausaga e tasi i Leone Jr. High. Avea lea ma Faia’oga Fa’ata’ita’i i Vaitogi Elementary i le tausaga e 1941-42.
1943-46: Pule a’oga i le a’oga i Aoloau Elementary, soso’o ma le si’itia pule a’oga i le a’oga i Fagasa, ae mulimuli ai avea ma pule a’oga i le a’oga i Malaeloa Elementary.
1946-47: Na maua ai e ia le sikolasipi fa’afaia’oga i Samoana High School, ona soso’o loa lea ma le tausaga 1949 -70; ua avea ma faia’oga o le Science ma le Health i vasega 7,8,9 i le Poyer Jr. High School.
1950-56 na avea ai o ia ma Sui Pule A’oga i le a’oga Poyer Jr High, si’itia avea ma Pule A’oga i le a’oga i Olosega, toe si’itia mai avea ma Pule A’oga i le A’oga i Pago Pago ae toe fa’ai’u lava i le toe avea ma Pule A’oga i le Poyer Jr High i Pago Pago lava.
1956-64: Na tula’i mai ai o ia i le Tofiga Asiasi A’oga mo A’oga Tulagalua i le tatou Ofisa o A’oga.
1960-63: Na ia tula’i ai mo le tofi o Aiga e ala i le suafa “Ponemafua” le afioga le Fa’asisina i le afio’aga o Fagali’i, Itumalo o le Alataua. Na filifili fo’i e lona Aiga i Fagatogo e tautua i le suafa o aiga “Fanuaoali’i” o le aiga Sa Fa’agata. Toe avea fo’i ma Tiakono o le Ekalesia Fa’apotopotoga Kerisiano i Amerika Samoa - Fagatogo.
1964-66: Avea ma Pulea’oga fa’atasi ma se tasi o pule a’oga papalagi i le a’oga tulaga lua a Lauli’i, ma o le vaitaimi lea ua faia a’oa’oga a le fanau e ala i televise. Si’itia lea i le tausaga 1967-68: ua avea ma Pule a’oga i Manulele Tausala e to’alua fo’i ma se tasi pule a’oga papalagi.
1968-70: Ua na’o ia loa e tula’i mai e avea ma Pule A’oga i Manulele Tausala ma avea fo’i o ia ma se tasi e faigaluega i le ulua’i faitauga o tagata o le atunu’u i le tusiga igoa a le Malo.
1970-71: Maua lona avanoa e fa’asikolasipi ai i le Iunivesite o Hawaii i le polokalama e fa’atupe mai e le UH Manoa. Soso’o lea ma le tausaga 1971-73: avea ma Pule Aoga i le Olomoana Elementary.
O le tausaga lava e 1973 na ia mauaina ai lona fa’ailoga BA mai le Fa’atonu o A’oga a le tatou malo ona o le tele o ana galuega fa’atino i totonu o le matagaluega o A’oga. Ua silia ma le 130 credits ua mafai ona ia mauaina mai ana galuega ta’itasi ua mae’a fa’atino i le Matagaluega lea.
I le tausaga e 1975 na avea ai o ia ma Supavaisa o le South Pacific Census, ona soso’o lea ma le faigaluega o se sui komesina o le faigapalota i le tausaga e 1976, ae o le tausaga e 1980 na avea ai ma Supavaisa o le Faitau aofai o le atunu’u po’o le tusiga igoa. 1973-81 Toe fo’i avea ma Asiasi A’oga i Tutuila ma Manu’a.
1981: Na mafai ai ona fa’ailoa ia te ia ua atoa le 40 tausaga o lana tautua matavela i le e litaea i lana tautua i le Ofisa o A’oga. I le tausaga 1984 na toe faigaluega ai o se Supavaisa o le Tusiga Igoa o le atunu’u ae o’o loa i le vaitau o le palotaga i lea tausaga ona avea ai lea o ia ma Sui o lona itumalo Alataua i le Fonotaga o le Fa’avae o le Malo o Amerika Samoa i lea vaitausaga.
I le tausaga 1984 -1988 na tula’i ai fo’i o ia e avea ma Fa’alupega o le Itumalo Alataua i le Ofisa o Mataupu tau Samoa ona soso’o loa lea ma le se’ei o le afioga le Fa’asisina Ponemafua Auelua i le tofi Senatoa o lona itumalo Alataua i le tausaga 1989 se’ia o’o i le tausaga 1992.
O le vaitausaga 2001-2004 na toe tautua i le itumalo sa toe avea ai ma Fa’alupega o lona itumalo Alataua i le Ofisa o Mataupu tau Samoa.


text:
FAAOPOOPO FAASALAGA O PAGOTA NA SOSOLA
Ua faaopoopo e le Faamasinoga Maualuga faasalaga o alii pagota e to’alua mai le to’afa na sosola i tua mai le toese i le 2010, ma fasi faamo’amo’a se alii leoleopo o le faletupe o le ANZ Bank i Tafuna a’o moe, ina ua lau a laua faasalaga i le taeao ananafi.
O le alii o David Maea lea o loo tuli sona faasalaga faafalepuipui ina ua faamaonia e le faamasinoga moliaga o le talepe i ni tausaga ua mavae, ua poloaina na te tuliina isi tausaga e 7 e faaopoopo i lana faasalaga o loo tuliina nei, ina ua faamaonia e le faamasinoga le moliaga o le faaoolima i le tulaga muamua faasaga ia te ia.
Ae o Gasona Mafiti lea foi o loo tuli sona faasalaga ina ua faamaonia le moliaga o le talepe fale i le tulaga muamua faasaga ia te ia, ua poloaina e le faamasinoga lona tuliina o tausaga e 5 i le toese i Tafuna, e faaopoopo i lana faasalaga o loo tuliina nei.
A’o lei tuina atu le faasalaga a le faamasinoga maualuga i le taeao ananafi mo Maea ma Mafiti, na tau fai faatoese le aualii i le faamasinoga ma le malo e tusa ai o le solitulafono sa laua faia, sa la faatoese foi i le leoleopo na aafia ona o le gaioiga sa laua faia.
Na faatoese foi Maea i le pulega a le falepuipui e tusa ai o lona sola ese mai le toese ao taofia ai o ia. Na faailoa e Maea i le faamasinoga, o le taimi na tupu ai le faalavelave e pei ona molia ai o ia, sa laititi lona mafaufau, e le’i iloa foi fai se faaiuga mautu mo ia, peitai o le taimi nei, ua avea o ia ma tagata matua, ua iloa foi fai faaiuga lelei ma talafeagai.
Na finau loia i le faamasinoga ina ia faanofovaavaaia Maea ma Mafiti, ina ia mafai ai ona toe maua se isi avanoa mo i laua e toe faasa’o ai mea ua sese i o laua olaga.
Fai mai le loia a Maea o Ruth Risch-Fuatagavi, o Maea o se alii talavou e tele se lumanai lelei e ono maua mo ia i le lumanai, ae na talosaga le loia a Mafiti o Mike White i le faamasinoga ina ia tuu se isi avanoa mo le ua molia e toe fuatai ai lona olaga.
Ae i le faafinauga a le loia mo le malo o Cecilia Reyna, sa ia talosaga ai i le faamasinoga ina ia faasala Maea i le 10 tausaga, ae faasala Mafiti i le 5 tausaga. Fai mai lana faafinauga, e matuia tele le gaioiga na faia e i laua nei ina ua sosola i tua mai le toese, ma mafua ai ona manu’a le alii leoleopo sa tiute i le faletupe.
Ina ua maea ona iloilo e le faamasinoga faafinauga ma talosaga a itu uma o lenei mataupu, na tuuina mai ai loa lana faasalaga mo Maea ina ia ona tuliina tausaga e 7 i le toese i Tafuna, e faaopoopo i lona faasalaga o loo tuliina nei, ae o Mafiti e 5 tausaga e faaopoopo i lona faasalaga o loo tuli.
O le masina o Ianauri 2010 na tulai mai ai le faalavelave lenei, ina ua sosola i tua mai le toese ni pagota se toafa, ma o latou osofaia ai le leoleopo sa tiute i le faletupe o le ANZ Bank.
O pagota e toafa e aofia ai Maea ma Mafiti ua maea ona lau a laua faasalaga, ma le isi toalua o Sefo Lemalu ma Pati Lepou.
O Lemalu ua maea ona ia ioeina le moliaga o le sola ese mai le toese, ma ua faamoemoe o le aso Gafua o le vaiaso fou e lau ai lona faasalaga, ae o Lepou, sa ta’usala o ia e se vaega iloilo iuga ma ua faamoemoe o le masina fou e lau ai lona faasalaga.


text:
Pe faapefea ona ou maua le ola e faavavau?
Fesili: Pe faapefea ona ou maua le ola e faavavau?
Tali: E manino lelei le faamatalaina o le ala i le ola e faavavau i le Tusi Paia. Ia muamua ona mautinoa e tagata uma, ua agasala i tatou i le va ma le Atua. "Aua ua agasala tagata uma lava, ma ua le oo i le viiga mai le Atua" (Roma 3:23). Ua agasala tagata uma, ma ua faatiga i le Finagalo o le Atua. Tatou te iloa ai foi iina, ua tatau ma onomea lava le tatou faasalaga; e faavavau foi, aua o loo tatou faaonoono i le Atua, o Ia foi e faavavau lava. "Aua o le oti, o le totogi lea o le agasala; a o le ola e faavavau, o le mea foaifuaina mai lea e le Atua, i lo tatou Alii o Keriso Iesu" (Roma 6:23).
Ae peita'i, o Iesu Keriso Le amiotonu (I Peteru 2:22), o le Alo o le Atua soifua sa liu tino tagata (Ioane 1:1,14), na maliu e sui a'i i tatou, ua Ia totogiina foi le tau o a tatou amio leaga uma lava. "A ua faaalitinoina mai e le Atua lona lava alofa ia te i tatou, ina ua maliu Keriso ma sui o i tatou, a o tatou agasala pea" (Roma 5:8). Ua maliu Iesu Keriso i le satauro (Ioane 19:31-42) ma Na tauaveina le faasalaga sa tatau mo i tatou (2 Korinito 5:21). Na toe tu mai o Ia i le aso tolu (I Korinito 15:1-4), ma ua faamaonia ai iina Lona manumalo i le agasala ma le oti. "O Le na fanaufouina i tatou ona o lona alofa tele, ina ia iu i le faamoemoe ua ola, i le toe tu mai o Iesu Keriso nai e ua oti" (I Peteru 1:3).
O le faatuatua e mafai ai e i tatou ona fulitua i le agasala ae liliu ia Keriso mo le tatou faaolataga (Galuega 3:19). Afai tatou te faatuatua ia te Ia, ma talitonu o Lona maliu i le satauro ua totogiina ai le tatou sala, ona faamagaloina ai lea o i tatou ma maua ai loa le ola e faavavau i le lagi. "Aua ua faapea lava ona alofa mai o le Atua i le lalolagi, ua Ia aumai ai Lona Atalii e toatasi, ina ia le fano se tasi e faatuatua ia te ia, a ia maua e ia le ola e faavavau" (Ioane 3:16). "Afai e te ta'utino i lou gutu i le Alii o Iesu, ma talitonu i lou loto ua toe faatuina mai o Ia e le Atua nai e ua oti, e faaolaina ai oe" (Roma 10:9). O le ala moni i le ola e faavavau, o lou faatuatua lea i le galuega mae'a a Keriso i le satauro! "Aua o le alofa tunoa ua faaolaina ai outou i le faatuatua; e le mai ia te outou foi lea, a o le mea ua foaiina mai e le Atua; e le ona o galuega, ina ne'i mitamita se tasi." (Efeso 2:8-9).
A e mana'o nei e talia Iesu Keriso e fai ma ou Faaola, ia e tatalo i le tatalo o loo tusia i lalo. Manatua, e le o se tatalo e faaolaina ai oe. Ua na o lou talitonu ia Keriso e faaolaina ai oe mai le agasala. O le tatalo lenei e na o se ala faigofie e faailoa atu ai i le Atua lou faatuatua ia te Ia ma lau faafetai mo le faaolataga ua saunia mo oe. "Le Atua e, ua ou iloa nei ua ou agasala ia te oe ma ua tatau lava ia te a'u se faasalaga tele. Ae ua totogiina e Iesu Keriso la'u sala ina ia mafai ona ou faatuatua e ala ia te ia, ma faamagaloina ai a'u. O nei lava ua ou liliu ese ai mai a'u agasala ma tuuina atu lo'u talitonuga atoa ia te Oe mo lo'u faaolataga. Faafetai tele mo le matagofie o Lou alofa tunoa ma le faamagaloina o a'u nei -- o le meaalofa o le ola e faavavau lea! Amene!"
Ua fai sau filifiliga ma'oti mo Keriso ina ua e faitau malamalama i itulau nei? Afai o lea, asiasi i le "Ua ou talia Iesu i le Aso lenei" o loo iai i lalo.
Toe taga'i i le itulau ua faaliliuina i le gagana Samoa
Pe faapefea ona ou maua le ola e faavavau?


text:
O le a le aoaoga a le Tusi Paia i le fefaaipoipoa'i o tagata o atunu'u ese?
Fesili: O le a le aoaoga a le Tusi Paia i le fefaaipoipoa'i o tagata o atunu'u ese?
Tali: Ua faatulafonoina i le Feagaiga Tuai ina ia aua ne'i fefaaipoipoa'i tagata Isaraelu. O le mafuaaga o lea tulafono ina ia 'aua ne'i tuulafoa'iina e Isaraelu lo latou Atua ae faaipoipo i e ifo i tupua, le talitonu, pe faapaupau. O loo iai foi se tulafono faapea i le Feagaiga Fou, ae e iai sina eseesega: "Aua tou te amio faalegatasi ma e le talitonu; aua pe faapefea ona faatasi o le amiotonu ma le amio leaga" (2 Korinito 6:14). E pei lava ona aoaoina Isaraelu (o e talitonu i le Atua moni e toatasi) ia 'aua ne'i faaipoipo i e le talitonu, e faapea foi Kerisiano (o e talitonu i le Atua moni e toatasi) ona aoaoina ia 'aua ne'i faaipoipo i latou i e le talitonu. Ae o le tali moni lava o lea fesili, o le leai, e le o fai mai le Tusi Paia e sese le faaipoipo o ni tagata mai atunu'u eseese.
E tatau ona tatou faamasinoina le isi tagata i lona tagata moni, ae le o lona lanu. E tatau ia te i tatou uma ona faaeteete ina ia 'aua ne'i faailoga tagata i niisi, ma le faataualoaina niisi (Iakopo 2:1-10, vaai toto'a i fuaiupu 1 ma le 9). O le tulaga e tatau mo se tamaloa poo se fafine Kerisiano o loo sailia se to'alua, o le su'esu'e lelei lea poo se Kerisiano le tagata ua ia alofa iai (2 Korinito 6:14), o se tasi ua fanaufouina i le faatuatua ia Iesu Keriso (Ioane 3:3-5). Faatuatua ia Keriso, ae e le o le lanu o le tino, o lea le ala ua filifilia e le Tusi Paia mo le sailia o se to'alua. O le fefaaipoipoa'i la o atunu'u ese e le o se mataupu o le sa'o poo le sese, ae o le tomai, vaaiga faaleagaga, ma le tatalo.
O le isi lava mea e tatau ona iloilo ma vaavaai lelei iai e ua fenofoa'i ma tagata mai se isi atunu'u ese, ona o le faigata o le tuufaatasiga o aganu'u aua e iai taimi e le talia ai e le isi le aganu'u a le isi. E tele ulugalii faapea ua o'o i faigata ma le faalumaina, e oo lava i le va ma aiga galua. O isi ulugalii faapea ua oo i faigata o latou aiga ona ua lanu eseese niisi o le fanau, ua le tutusa ma le lanu o matua po'o le isi foi vaega o le fanau. O ni tagata se to'alua o loo fuafua e faaipoipo e tatau ona iloilo lelei nei tulaga uma ma ia saunia ai i la'ua, ae le'i oo ina faaipoipo. Toe faapea atu, e pau lava le faatapula'a o loo tuuina i le o loo mana'o e faaipoipo i se tasi Kerisiano, o le mautinoa lelei lea poo ia o se totino moni o le Tino o Keriso.
Toe taga'i i le itulau ua faaliliuina i le gagana Samoa
O le a le aoaoga a le Tusi Paia i le fefaaipoipoa'i o tagata o atunu'u ese?


text:
Tala o Fa’amasinoga
TETE’E NIMAROTA FINA’I I ONA MOLIAGA
O le aso 5 Oketopa lea ua faatulaga e fofogaina ai le uluai iloiloga a le alii o Nimarota Fina’i, ina ua ia teena moliaga o loo tuuaia ai o ia e le malo i luma o le faamasinoga maualuga i le vaiaso na te’a nei.
O le tali tete’e a Fina’i sa faaleoina lea e lana loia fautua ia Mike White, lea ua tofia e le faamasinoga na te fautuaina lea ua molia i taualumaga uma o lona faamasinoga.
O le afioga i le alii faamasino ia Elvis Patea na faatautaia le iloiloga a Fina’i, ona o loo toesea le afioga i le faamasino sili atoa ai ma le faamasino sili lagolago.
O Fina’i o loo tuuaia i le faaoolima i le tulaga muamua, atoa ai ma le faatupu vevesi i nofoaga faitele, ona o se faalavelave na tulai mai i le lua masina talu ai i Leloaloa, lea o loo tuuaia ai o ia i lona tuiina lea o le papatua o le isi alii i se naifi ma manu’a ai.
Na taofia le alii na manu’a i le falema’i mo togafitiga ma toe te’a ai i tua, ae o Fina’i o loo taofia pea i le toese i Tafuna, ina ua le mafai ona ia totogiina le $25,000 sa faatulaga e le faamasinoga e tatala ai o ia i tua.
O le aso 5 o Oketopa lea ua faamoemoe e tatau ona oo atu i ai ua maua se tulaga tonu o le mataupu a le ua molia, pe faatulaga sona faamasinoga autu, poo le faia foi lea o se maliliega ma le malo ina ia faamuta ai loa lenei mataupu.
LOKA MO LE 90 ASO LE AVE PASI NA SOLA I APIA
O le alii ave pasi lea na sola ese ma le teritori i le 2008, ina ua faamaonia e le faamasinoga faaitumalo le moliaga o le ave taavale ‘ona atoa ai ma le fealua’i i le taavale i se laisene ua uma lona aoga, ua poloaina na te tuliina aso e 90 i le toese i Tafuna, ina ua faamaonia le moliaga o lona ave taavale ae o loo se’i lona laisene ave taavale.
Na maua e leoleo le alii o Rando Ripine o loo ia faafoeina se pasi la’upasese i le masina o Iuni, i le nofoaga o le maketi fou i Fagatogo.
I le fofogaina o lana faasalaga, na poloaina ai e le faamasinoga le faafalepuipuiina o ia i le toese i Tafuna mo le 3 tausaga, peitai sa faamalumalu le faataunuuina o lea faasalaga, ae ua faanofovaavaaia o ia mo le tolu tausaga i lalo o poloaiga a le faamasinoga, lea e aofia ai lona tuliina o aso e 90 i le toese, e pei ona faatonuina e le tulafono.
I faamaumauga a le faamasinoga sa taua ai, na toe malaga mai Ripine i le teritori i se pemita e 30 aso, ma ua poloaina o ia e le alii faamasino o Joh Ward II, a maea ona tuli lana faasalaga faa falepuipui, ona ia tuua lea o le teritori ae toe foi atu i lona atunuu na sau ai, ma aumau ai mo le umi e 3 tausaga o lana faanofovaavaaia.
FAATULAGA LE ULUA’I ILOILOGA A FAAFETAI KASIANO
O le alii talavou lea o loo tuuaia i lona taumafai e osofai se faleoloa i Koko Land i le lua vaiaso talu ai, e ala i lona tata’eina lea o le faitoto’a tioata o le faleoloa, ua faatulaga e le faamasinoga maualuga lana uluai iloiloga e faataunuu lea i le aso 5 Oketopa i le itula e 9:00 i le taeao, ina ua ia teena moliaga a le malo faasaga ia te ia.
O Faafetai Kasiano o loo tuuaia i le moliaga o le taumafai e talepe se faleoloa, faaleaga mea totino i le tulaga lua, atoa ai ma le faatupu vevesi i nofoaga faitele.
O tuuaiga faasaga ia Kasiano na afua mai ina ua vaaia e ni molimau lo la agai atu ma se isi alii i le faleoloa o le Hi Mart i Koko Land, ona ia faaaogaina lea o se pate baseball e ta ai le tioata o le faitoto’a ma ta’e ai.
Fai mai faamaumauga a le malo, e $128 le tau o le faitoto’a sa faaleagaina e le ua molia, ma o loo taofia pea o ia i le toese sei vagana ua ia totogiina le $10,000 ona faatoa mafai lea ona tatala o ia i tua.


text:
FAGOGO: O OE NA FILIFILIA E O’U MATUA
[E toe faatalofa atu i uo ma paaga masani a le tatou polokalame i lenei vaiaso, ae alo maia o le toe faaauauina lenei o le tatou polokalame mai le vaiaso na te’a nei, lea na gata mai i le taimi lea ua faailoa atu ai e le toeaina o Gogolo lona le fiafia i taulele’a ia na tuliina maia Pegi, faatasi ai ma lana faamatalaga, o le a toe logo le nuu e uiga i le mataupu lea.]
E leai ma se taule’ale’a na toe gagana ina ua uma le malelega a le tuua o le nu’u, ae ua na o le punonou ua le gagana. O Gogolo i le taimi lea, ua oo i le lagi lona ita, ina ua ia vaaia o lo o manu’a foliga o le toalua a si ona afafine i faiga a taulele’a o le nuu. O lea na toe oso atu ai loa ma le isi ana tala, “o le kala lega, ae o ese loa, alu le kagaka e fai saga feau aoga e faaaoga ai legei aso.” Ua tau fai tutu i luga le au alii ia na saofafa’i i le pito i tua o le fale o le toeaina, ona taitasi lea ma alu i lona fale, ae ua totoe ai na o Gogolo, o lona afafine ma Pegi. O le momomo o le loto o le toeaina i le vaaiga lea ua i ai le tamaloa o Pegi, na faatoa mafai ai loa ona maua se avanoa o le toeaina e talatalanoa atu ai i le tamaloa, talu mai lava faafitauli ma uiga le mafaufau na faaali e le tamaloa ia i laua ma le olomatua.
“Alii Pegi, e leai se isi kaimi e mafai ai oga koe avaku sa’u faamakalaga ia ke oe sei vagaga ai le kaimi legei, e ui lava foi i faafikauli ua kukupu mai, ae o la’u faukuaga ia ke oe le akalii, ia sui lou mafaufau ma faaaoga faukuaga o lo o avaku e i maua gei o makua o lau ava, iga ia avea lo kakou aiga o se aiga fiafia, ae le o le femisa a’i e pei oga i ai gi gai vaiaso ua kuaga’i aku...” o le lauga faaumiumi lea a le toeaina o Gogolo, peitai o Pegi i le taimi lea, e le o atoatoa lona fiafia i le mea sa tupu, o le ala foi lea e fiu ai lava si toeaina e talanoa atu, e ese lava le itu e faasaga i ai le tamaloa.
O isi taimi ua faasaga i fafo, a le o lena ua faaloloa vae ma lima ma ua avea gaioiga o lo o ia faia ma itu ua tau le mau ai le afa a le olomatua lea o lo o nofo mai i le isi tulimanu o le fale. “Sole Pegi, e ke le faaaloalo lava o lega e kaukala atu le koeaiga ia ke oe, e ke iloa ea o maua e faia upu a le guu ae se’i vaai i amioga e ke fai mai ia maua, ua ma salamo aga ma iloaiga e faapea gi ou uiga e faaali mai, ma ke le kaliaiga lau oo mai eke fia gofo i le ma kama lele, aga gogofo lava la’u kama ma Aperaamo, le kamaikiiki o le guu ga la aooga akogu o maua ai soga lumaga’i ma le maua ai se safa o ma mafaufau, le iloa poo se faasalaga legei mea mai le Alii, eh kaigoigo e .......” o le ote faaumiumi lea a le olomatua i le tiga o lona loto, ae pei lava o le timu e pau i le tua o le pato upu ia o lo o avatu i le tamaloa o Pegi, e itga lava ona feita atu le ulugalii, ae atili ai lava ona fai ona uiga o lo o faaali.


text:
O le a le uiga o lenei olaga?
Fesili: O le a le uiga o lenei olaga?
Tali: O le a le uiga o lenei olaga? E faapefea ona ou maua le mafua’aga, le ola faatumuliaina, ma le fiafiaga moni i lenei olaga? E ia te a'u ea le agava’a ou te ‘ausia ai le tapula’a o so'o se mea ou te faia ma ou maua ai se taui taua e tumau? O le toatele ia o tagata e le o tutu ma taula’i le vaai i le uiga moni o lenei olaga. Ua latou toe tepa i tua ina ua mavae tausaga e tele ma taumate pe ‘aisea ua malepelepe ai a latou mafutaga ae poo le a foi lea lagona gaogaolia i totonu, a o lea ua ‘ausia le tapula’a o mea sa tausinio iai. E iai se tagata taalo peisipolo sa 'ausia le tulaga e sili ona maualuga o lea taaloga, ae o iina na fesiligia ai o ia pe mata e iai se mea sa tatau ona faailoa atu ia te ia i le taimi faatoa amata ai ona taalo. O lana tali, "Sa tatau ona fai mai se tasi ia te a'u, afai e te ‘ausia le tapula’a o lau taumafaiga, e leai toe iai se mea i luma atu." E tele tagata ua taunuu i le sini o a latou taumafaiga ma iloa ai iina le gaogaolia o le i’uga ua o’o iai, ae ua ma'imau ai le tele o tausaga o tausinio mo tulaga maualuluga.
I lo tatou olaga nei, ua tulituliloa e tagata soo se ituaiga mea, ma le manatu e faatumuliaina ai iina le olaga. O isi nei tulaga ua oo iai sailiga a le toatele: O le faaeaina i pisinisi, o le mauoa, o mafutaga mafana ma isi, o feusua'iga, o fa'afiafiaga eseese, o le faia o mea lelei mo niisi tagata, ma isi lava mea. Ae ua ta'utino le toatele ina ua 'ausia e i latou le tapula'a o a latou sailiiliga o le mauoa, mafutaga eseese, o faafiafiaga, sa lagonaina pea le gaogaolia i totonu – o se faalagona gaogaolia ua foliga e leai lava e faamalieina ai.
E faapea le taumafaiga a le sa tusia le tusi o Failauga e faaupu ai le lagona gaogaolia i totonu o le tagata, "Faatauva’a! Faatauva’a!... E faatauva’a mea uma lava!" E matua tamaoaiga lea tusitala, ae e sili atu foi lona poto nai lo se isi lava tagata, e oo lava i tagata i ona po nei; e silia ma le 100 ana ava, e tele foi ona fale mata'ina ma ana faatoaga sa momoo iai malo uma, sa maua ia te ia o mea taumafa eseese e tele ma uaina e sili ona lelei, atoa ma soo se ituaiga faafiafiaga mo lena lava taimi. Atonu sa iai se taimi e mafai ona fa’apea ai o ia, “ou te maua so’o se mea e momoo iai lo’u loto.” Ae peita'i ua ia vaavaai toto’a i le “olaga i lalo ifo o le la” (o le olaga lea o loo tatou ola ai e foliga e gata mai i mea o loo vaaia ma faalogo iai) E Faatauva'a! Aisea ua iloa ai lea vala tele? Ua fausia e le Atua i tatou ina ia sili atu nai lo mea o loo tatou faia i le taimi lava lenei. O le tala lea a Solomona ina ua Ia malamalama i le Atua, "Ua Ia tuuina le faavavau i loto o tagata." I le taele o o tatou fatu, i le taimi lava lenei, o loo taatia ai se moomooga tele e le mafai ona faamalieina i mea o le tino.
O loo tatou maua i le tusi muamua o le Tusi Paia, o Kenese, na faia e le Atua le tagata i Lona faatusa (Kenese 1:26). O lona uiga e pei lava i tatou o le Atua nai lo se isi mea na Ia fausia (se tasi mea ola). Tatou te maua foi iina niisi mea o le tatou olaga sa faavaeina ae le'i oo ina pa'u le ulua'i tagata ona o le agasala, faapea le faasalaina o le eleele: (1) Sa faia e le Atua le tagata ina ia mafutafuta faatasi (Kenese 2:18-25); (2) Na tofia e le Atua galuega mo le tagata (Kenese 2:15); Sa iai le mafutaga a le Atua ma le tagata (Kenese 3:8); ma le (4) Sa tofia e le Atua le tagata ia pule i le laueleele (Kenese 1:26). O le a la le taua o nei mea? Ou te talitonu sa manatu le Atua ia faatumuliaina o tatou olaga i nei mea uma, ae peita'i o mea uma nei (ae maise lava le mafutaga a le Atua ma le tagata) sa matua afaina ina ua pa'u le tagata i le agasala ua oo mai ai le faasalaga i le eleele (Kenese 3).
I le Faaaliga, le tusi mulimuli o le Tusi Paia, i le iuga o mea uma e o'o mai e pei ona tusia, ua faaali mai e le Atua Lona faaumatiaina le lagi ma le lalolagi nei e pei ona tatou iloa ae aumai ia te i tatou se nu'u fou o le lagi ma le lalolagi fou Na te toe fausia. O iina, Na te faafouina ai Lana mafutaga ma i latou uma ua faamamaina. E iai niisi tagata ua faamasinoina e tusa ma a latou agasala ma ua lafoina i le Lepa Afi (Faaaliga 20:11-15). Ma o iina e mavae atu ai le faasalaga o le agasala; e le toe iai se agasala, loto faavauvau, fa'ama'i, oti, tiga, ma isi lava mea (Faaaliga 21:4). E fai ma e ua talitonu mea uma lava; E mau le Atua ma i latou, ma e fai foi i latou ma Ona atalii (Faaaliga 21:7). O iina e faaatoatoaina ai e le Atua le mafutaga ma Ia e pei ona Ia foafoaina i le amataga; sa agasala le tagata ma ua fa'amuta ai lea mafutaga; Ae ua toe faaauauina e le Atua lea mafutaga e faavavau ma e ua faamamaina e Ia lava. Ma o lou ola i lenei olaga e te maua mea uma sa e naunau ma tausinio iai ae e oti e aunoa ma se fesootaiga ma le Atua e tele atu lona faatauva'a! Ae ua saunia e le Atua se ala ina ia le na ona e maua ai le ola e faavavau (Luka 23:43) ae ia e tausinio ai i se olaga faatumulia atoa ma le fiafia. O lea, po ua e maua ea lea olaga manaia i le taimi lava lenei?
O LE UIGA O LE OLAGA UA TOE FAAFOUINA E ALA IA IESU KERISO
E pei ona tau faamatalaina atu i luga, o le uiga moni o le olaga nei ma le faavavau e maua le i le toe fuata'ina o le mafutaga ma le Atua ua motusia i le taimi o Atamu ma Eva ina ua la'ua pa'u'u atu i le agasala. O nei ona po, o le mafutaga ma le Atua e mafai e ala i Lona lava Alo e toatasi, o Iesu Keriso (Galuega 4:12; Ioane 14:6; Ioane 1:12). E maua e le tagata le ola e faavavau pe a taunu'u o ia i le salamo e tusa ma ana agasala (o le le toe mana'o lea e ola pea i lea olaga leaga ae ua mana'o ia Keriso Na te faia se suiga ma avea ai oe o se tagata fou) ma amata ai iina ona faalagolago ia Iesu Keriso o lou Faaola (taga'i i le fesili "O le a le fuafuaga o le faaolataga; mo niisi manatu e faatatau i lenei lava mataupu).
O lea, o le uiga moni o le tatou olaga e le na ona e talia Iesu ma avea o Ia e fai ma Faaola (o se mea e matua matagofie tele). Ae peita'i, e amata ona e mauaina le ola faatumulia i lenei olaga ina ua fai oe ma so'o e mulimuli ia Keriso, a'oa'o i Ona ala, tulituliloa ou taimi ma Ia i Lana Afioga, le Tusi Paia, feso'ota'i ma Ia e ala i le tatalo, ma savali faatasi ma Ia i lou usiusita'i i Ana Fetalaiga. Afai e le'i avea oe ma tagata talitonu (pe o oe foi o se tagata talitonu fou) e mafai ona e faapea ane ia te oe lava, "E le faatupu lagona fiafia lenei mea ia te a'u!" Ae ia e faitau pea aga'i i lalo. E faapea fetalaiga sa tautalagia e Iesu:
"Ia outou o mai ia te a'u, o outou uma o e tigaina ma mafatia i avega, o a'u foi e malolo ai outou. Ia outou amoina la'u amo, ma ia outou faaa'oa'o ia te a'u, aua o a'u le agamalu ma le loto maulalo; ona maua lea e outou o le malologa mo outou agaga. Aua e avegofie la'u amo, o la'u avega foi e mama ia" (Mataio 11:28-30). "...ua ou sau ina ia latou maua le ola, ia maua atili ai lava" (Ioane 10:10e). "...'Ai se tasi e fia mulimuli mai ia te a'u, aua ne'i usiusitai o ia ia te ia, a ia ave e ia lona satauro, i le mulimuli mai ai ia te a'u. Aua ai se fia faasaogalemuina lona ola, e maumau ai ia te ia; a o le faamaumau lona ola ona o a'u, e maua ai e ia" (Mataio 16:24-25). "Ia e fiafia lava oe ia Ieova, ona foaiina lea e Ia ia te oe o mea e manao i ai lou loto" (Salamo 37:4).
O nei fuaiupu uma o loo tuuina mai ai se avanoa e faia ai le tatou filifiliga. E mafai ona tatou sailiili pea e pulea o tatou lava olaga (e taunuu ai i se olaga gaogaolia) pe tatou te filifili mai le taele o tatou loto e saili le Atua ma Lona finagalo atoa mo o tatou olaga (ona tatou taunuu lea i se olaga faatumulia, ua faafeiloa'iina foi o tatou manaoga, ma maua ai e i tatou le fiafiaga sili). E maua mea uma nei ona o le alofa o Le na fausia i tatou, ma o loo Ia naunau ia tatou maua mea silisili (e le na o se olaga faigofie, ae o se olaga faatumuliaina).
Ou te fia faamatala atu se faatusa sa faia e se tasi o a'u uo faifeau e faa’iu ai lenei talanoaga. Afai o oe o se tagata e fiafia i taaloga ma ua e loto nei e te fia ‘auai i se taaloga fa’a porofesa, e mafai ona e aumaia ni nai tala e totogi ai lou nofoaga e mamao ma pito i luga o le fale taalo, pe e te tago e totogi ni nai selau tala o sou nofoaga latalata e te matamata lelei ai i le taaloga. E faapena le olaga Kerisiano. O le vaai MUAMUA o le Atua mai se nofoaga latalata e le mo Kerisiano na o le Aso Sa. E le’i totogiina e nei tagata le tau. Ae o le vaai MUAMUA i le Atua mai se nofoaga latalata e mo le soo ua avea lona loto atoa ia Keriso ma ua ana le toe sailia ona lava manaoga ina ia sailiili le finagalo o le Atua i lenei olaga. O i LATOU NEI ua totogiina le tau (ua tuuina atoa mea uma ia Keriso ma Lona finagalo); ua latou tofo ma iloa lelei le atoatoa o le olaga, ma ua mafai e i latou ona faafeagai mea uma, mafuta faatasi ma isi, atoa foi ma Le na faia i latou e aunoa ma se mea e faalavelavea ai! Po ua e totogiina ea le tau? O e mana’o e totogi le tau i le taimi nei lava? Afai o lea, e le toe galala lou agaga i le fia taumafa aua o le ‘a fa’atumuliaina oe.
Toe taga'i i le itulau ua faaliliuina i le gagana Samoa
O le a le uiga o lenei olaga?


text:
O SE TA'ALOGA MATAGOFIE TELE: I LE VA MOSI'ULA MA LE PISISAMI
I se ta'aloga matagofie na tausinio uma ai o 'au e lua mai i afio’aga Masefau ma Vaitogi i tapua’iga i o laua tamali'i fa'apea le 'au fai upu i totonu o nei afio’aga, ma le mamalu o lea nu'u ma lea nu'u ae maise le talimau mai o Fa'afeagaiga e tu'i mai i maota i alalafaga uma e lua.
E fai atu o nei afio’aga ua masani ma ua leva ona tupulaga i lenei fa’agatama o le kirikiti fa'a-Samoa, e le mafai lava ona o fua se latou 'au si'i i se ta'aloga, ae aunoa ma se tapua’iga.
Lea la ua tali fa'aaliali mai fo'i tama ta'aalo i a latou tapua’iga i se ta'aloga e manaia ma lelei, na alo atu i ai tama fanau a nei alalafaga.
Sa muamua ona tata le 'au a le Mosi'ula, ma sa manaia i le alo atu i le pate, ae fai fo'i si fa'afeufeu mai o le talitua’a a le Pisisami latou ia.
Po'o o le a lava le lelei o ta a se 'au a le Mosi'ula ae lelei foi le faiga a le Pisisami latou ia, i le vave sui mai o latou fa'ate'a, pe a tau taia i se tama ta, e avea lena ma mea e mate gata ai e le tama ta gaioiga, po'o masau lea o le a sau ai lea te'a.
E le taumate le mafaufauga a le tama ta i lena taimi, 'talosia lava ae masau mai, aua o le vaisu lava lena o le te'a ae masau'. A le o lena, e fa'apea i lona mafaufau, 'lemu, ai e leai e masau, e lemu mai nei, masau mai, oi e leai e masani ona lemu…' e o'o mai le te'a o la e le'i mautu lava sona loto.
O le mea e maua, e o'o mai lava te'a patatu i le 'olo, o lea e tau fai finau lava le 'masau ma le lemu' fa'ato'a iloa lava ina ua fano mai o le latou nu'u, 'aua la, makua'i e ka kele a, a'e ka mai i o i le kakou malae e leiloloa uma ai polo.'
A leai lena e pe loa, sau punou mai lava i lalo i le malae kirikiti fa'atoa ea lava i luga pe a fono atu i ai se i si tamaititi, pe na’o le 5 tausaga le matua, 'Iiiiiisah…' tilotilo atu loa i ai, 'Aumai se u fa'amolemole.'
Na tata le 'au a le Mosi'ula, maua lelei le 68 o 'ai ae atoa fo'i o latou pe e 19, ona o le lelei talitua’a i le taimi mulimuli o le tataga a le Mosi'ula, na maua ai le 68 o 'ai.
Ana lelei mai totonu o le malae i a’u tama na i ai, semanu e le maua le 60 'ai a le Mosi'ula.
Ia o le faiga lava lea o lenei ta'aloga, e moni lava o le polo e lapotopoto, e fa’amata e faigofie i le tatou va’ai, ae leaga o le polo e le maualuga, lona uiga la e ta'avili fo'i.
Le itua’iga polo la na e te fa'atamatama loa i ai i lau sapo, o lona uiga e fa'amataga ‘oe e le polo lena.
I le tamua e le'i manuia le latou tataga, i le Afioga i le Patele, Asalemo fa'apea lana soa, o Loia, na o le lua 'ai na maua i le sausaunoaga a Patele.
Fa'ato'a maua 'ai ina ua uma le pe lona fa, ina ua tu mai si tama o Larry lea na ona mauaina 'ai e 11, soso'o mai ai ma Tommy lea fo'i na maua ona 'ai e 14.
Ia sau Duane ona maua le pe lona fitu, e feoloolo ma lana taumafaiga, e maua ona 'ai e 8, soso'o mai i ai ma Talofa, e 6 ona 'ai ia ma si tama o Silllo lea na mauaina 'ai e 4. Ia ma si tama o Vaitogi lea na maua ona 'ai e 8.
E to’atele le 'au fuamoa, ae ou te musu e ta'u ne’i fai fo'i ma e pisa ai, ae sili lena e iloa na’o oe le tou tapuaiga.
E tusa e 51 'ai ia na maua i nai tama ia e toa 7, ao le toatele lava e tai-1 tai-2 po'o tai-3 ai na maua mai ai, ia e lelei fo'i fa'ate'a o le isi 'au ia, e tau su'e atu lava le pa’uuga e pe ai le isi tagata ta.
Na maua lelei o latou 'ai e 68 ae mae’a loa ma le tataga o le latou 'au, ae sauni e talitua’a ae alo le Pisisami i le latou pate.
E fa'aletonu fo'i le tamua a le Pisisami latou ia, i laua tula'i mai fo'i i le pate, fa'atoa maua lava ni 'ai ina ua ta Ma'ape lea na 7 ona 'ai, fa'asolosolo atu ia Marcus, lea na taofia pe.
Na maua 'ai e 11 a Marcus, toe soso'o atu ai ma Angelo a le fa'aolatotoga lea a le Pisisami, lea maua ona 'ai e 21, ae sa maua fo'i 'ai e 4 a si tama o Logomau i le sefulu lea ma muamua.
Tatou ta'aloga la ua toeititi lava a fa'avaivai le 'au a le 'Mosi', ina ua fitu pe, ae ua maua 'ai 45, lona uiga toe 21 'aii ae toe 12 pe la e i lalo.
Ma le vaai tau o le 'au matamata, o le mea malosi lava le toe ola mai o le talitua’a ma fa'ate'a a le 'Mosi', na o le misi lava o le ta, 'olo, mane'e i luga e fa'apea lava e iloa se mea e le polo pe'a sapo nei e le talitua-a.
Ia o na fai mai lava lea o le finauga i le toe 3 pe ae toe 6 'ai la e tuli e le Pisi.
Maua le pe totoe ai le toe lua pe, ae o le mea fo'i ua toe 4 'ai, toe maua le isi pe totoe ai le masaga ma le la tama, ae toe 2 'ai la e totoe.
Na maua le pe toe loa o le masaga ma lua 'ai, na ta i tai i le sami, ma tutusa loa le ta'aloga i le 68 'ai, ua matua susu lava vae a tama ta, ao o le mea latou ia, e pei o mata o 'aeto' mata a le talitua-a.
Ia ona te'a maii lava o le te'a mulimuli lena e le fa'ate'a, misi le ta ua fa'apea ai ua i le sami polo, ma le fa'alogo atu ua patatu mai i le 'olo.
O se ta'aloga manaia ia i le maimoa, e fai o 'au lelei uma nei i lenei tausaga, ae mau pea o le fa'atuatua o le isi tama ta'alo i le isi tama ta'alo.
Ua toeititi ona tatou fa'amavae atu lea i le liki kirikiti, ae lago lona 'Aafia i si ona vao', e momoli atu le fa'afetai o le tagata faitau Nusipepa i le tatou kamupani lea e fai lava ma a tatou paaga lelei, i le auina atu lea o tala i le kirikiti i lea tausaga ma lea tausaga.
E maua lou fa'amanuiga e aumai e le Atua, i lenei auaunaga mo le atunu'u i tausaga uma, fa'amalo atu i le Afioaga i le Faipule ia Toatasi Archie Solia'i ma lou 'au faigaluega.
Le kamupani ua lauiloa i le Teritori nei, GHC Reid ma le pia o Samoa, o le Vailima.


text:
174 pagota i le to’ese i Tafuna, silia ma le 140 mai atunu’u i fafo
E le ma’i lava le tulaga o lo o i ai faamaumauga a le pulega o le to’ese i le aofa’i o pagota o lo o taofia ai i le falepuipui, ina ua latou fa’ailoa i luma o le Komiti o le Puipuiga o le Saogalemu a le Senate e fa’apea, mai le aofa’i e to’a 174 o pagota o lo o i ai i Tafuna i le taimi nei, o le 85% o i latou ia, o tagata mai fafo.
E le’i fa’ailoa e le pule o le falepuipui po o ai atunu’u e o mai ai pagota ia e pei ona ia taua, e ui sa ia fa’amaonia i se tasi o vaega o lana molimau, o le to’atele o i latou nei o tagatanuu mai Samoa.
E toa 11 pagota tamaitai o lo o i ai i le taimi nei, ma o loo nonofo lava i latou i le fale fou lea e lei leva na maea ona fausia.
E le o pagota uma e toa 174 o lo o loka i le toese e mafai ona tatala i tua e auai i faagaioiga ma polokalama o lo o fa’atautaia i totonu o le toese i Tafuna, e pei ona molimau le pule o le falepuipui ia Lesa Lumana’i Maifea.
Na ta’ua e Lesa, e 54 pagota e lei maua fa’ai’uga o a latou mataupu, ma o i latou la ia e le mafai ona tatalaina i tua e auai i polokalame e pei o aoaoga faufautua mo pagota, sauniga lotu, atoa ai ma isi lava polokalame e aofia ai le tatalaina lea i tua o pagota i nisi o taimi, e pei ona i ai i latou o loo i lalo o le polokalama o le R.S.A.T, lea e manaomia le tatala mai i le 6:00 i le taeao seia oo atu i le 6:00 i le afiafi.
I tausaga ua mavae, sa loka fa’atasi pagota e le faailogaina ituaiga solitulafono na molia atu ai, peitai o suiga e pei ona faia e Lesa talu ona avea o ia ma pule o le toese i le 2 tausaga talu ai, e aofia ai le loka fa’atasi lea o pagota na molia i le fasioti tagata, tuu fa’atasi le au gaoi, o le au amio valea i tamaitai, fa’apea ai le au talepe fale ma isi lava ituaiga solitulafono eseese.
Fai mai Lesa, o le solitulafono e pito toatele atu tagata o lo o loka, o i latou ua molia i le faia o amioga mataga i fanau teine laiti, ma o le solitulafono foi lea ua maitauina le saoasaoa lona faatupulaia i le taimi nei.
O le tulaga i asiasiga o lo o aga’i atu i totonu o le toese, o se tasi lenei o mataupu na tele i ai fesili a le komiti ina ua fesiligia tulaga o faafitauli o lo o tutupu i le falepuipui.
Na fesiligia e Senatoa Fonoti Aufata le pule o le falepuipui, pe i ai ni masini o latou faaaoga e sue ai tagata o loo o atu i asiasiga, na tali Lesa, e leai, sei vagana ai le ituaiga suega lea e faaaoga e i latou e pei o le tago tago lea o le leoleo i le tino o le tagata, peitai e i ai foi le mamao e gata mai ai le tago tago, ona o puipuiga foi i ni faafitauli e ono tulai mai ai.
Na tali e afioga i Senatoa i le vaega lea o le molimau a Lesa, peitai mo Fonoti e lei malie i lana faafofoga faamatalaga ia, ona sa ia taua, o le isi lea faafitauli o loo mafua ai ona sao mea ia e faasa e aofia ai ma fualaau faasaina i totonu o le toese, ona e le o i ai ni masini e faaaoga e leoleo e sue ai tagata.
O le isi faafitauli e pei ona taua e Fonoti, afai e aiga pe masani le leoleo ma le tagata asiasi, o le isi lena auala e ono le mafai ai ona faatinoina le galuega a le leoleo ma le faamaoni
Saunoa Paogofie Fiaigoa e fa’apea, ana fa’apea e toe fa’afoi uma pagota mai fafo i o latou atunu’u, e i ai lona talitonuga e leai se manaoga po o ni fa’afitauli e tutupu mai i le to’ese i Tafuna, e le gata o le a lava leoleo ae o le a toalaiti foi pagota e vaavaai e leoleo.
Na taua e le Sui Komesina ia Leseiau Laumoli e faapea, o le taimi nei i le aofaiga o pagota ma leoleo o lo o i ai i Tafuna, e foliga mai e toatasi le leoleo ae pe a ma le toa 15 pagota na te va’aia, ma o se tulaga ua atagia mai ai le toatele naua o pagota i le toese.
Ui o lea, na taua e le Sui Komesina le taumafai malosi pea o le matagaluega e faia auala uma ina ia malupuipuia ai le atunuu ma ni tulaga e ono tulai mai ona o pagota.


text:
Vaega 63
1–6, O le a oo mai se aso o le toasa i luga o e e amioleaga; 7–12, E oo mai faailoga e ala i le faatuatua; 13–19, O e mulilua i le loto o le a faafitia le faatuatuaga ma o le a lafo i le lepa afi; 20, O le a maua e e faamaoni se tofi i luga o le lalolagi liua; 21, E lei faaalia mai se tala atoa o mea na tutupu i luga o le Mauga o Liua; 22–23, E maua e e usiusitai mealilo o le malo; 24–31, E tatau ona faatau mai tofi i Siona; 32–35, Ua folafola e le Alii taua, ma o le a fasioti e e amioleaga e amioleaga; 36–48, Ia potopoto le Au Paia i Siona ma saunia tupe e ati aʼe ai i luga Siona; 49–54, Ua faamautinoa mai faamanuiaga i e faamaoni i le Afio Mai Faalua, i le Toetutu, ma i le taimi o le Meleniuma; 55–58, O se aso lenei o le lapataiga; 59–66, Ua taʼu fua le suafa o le Alii e i latou o e e faaaogaina lona suafa e aunoa ma le pule.
1 Faalogo mai ia, outou le nuu e, ma tatala o outou loto ma uaʼi mai o outou taliga mai mea mamao; ma faalogo mai, outou ua taʼua outou lava o tagata o le Alii, ma faalogo mai i le afioga a le Alii ma lona finagalo e faatatau ia te outou.
2 Ioe, e moni, Ou te fai atu, ia faalogo mai i le afioga a ia o lē o lona toasa ua mumū e faasaga i e e amioleaga ma e e afouvale;
3 O lē ua finagalo e ave i latou lava o e ua finagalo o ia e aave, ma faasao i le olaga i latou o e ua finagalo o ia e faasaoina;
4 O lē na te ati aʼe e tusa ma lona lava loto ma lana filifiliga; ma faaumatia pe a finagalo i ai, ma mafai ona ia lafo le agaga i lalo i seoli.
5 Faauta, o Aʼu, o le Alii, Ou te tuu atu loʼu leo, ma ia usiusitaʼia.
6 O le mea lea, e moni Ou te fai atu, ia tuu atu i e e amioleaga ia faaeteete, ma tuu atu i e e amioleaga ia matataʼu ma gatete; ma tuu atu i e e lē talitonu ia taofi o latou laugutu, ona o le a oo mai i o latou luga le aaso o le toasa e pei o se easiosio, ma o le a iiloa e tagata uma o Aʼu o le Atua.
7 Ma o ia o lē e sailia faailoga o le a vaai i afaailoga, ae lē mo le olataga.
8 E moni, Ou te fai atu ia te outou, e i ai ni isi o i latou o loo i totonu o outou o e ua sailia faailoga, ma sa i ai lava ni isi faapena mai le amataga;
9 Peitai, faauta, e lē oo mai le faatuatua e ala i faailoga, ae o faailoga e mulimuli ia te i latou o e e talitonu.
10 Ioe, e oo mai faailoga e ala i le afaatuatua, ae lē ala mai i le manao o tagata, pe pe a loto i ai, ae e ala mai i le finagalo o le Atua.
11 Ioe, e oo mai faailoga i le faatuatua, i galuega ofoofogia, aua a aunoa ma le afaatuatua, e leai se tagata e fiafia i ai le Atua; ma o lē ua toatamai i ai le Atua ua lē fiafia i ai o ia; o le mea lea, e leai ni faailoga e faaalia e ia i e faapea, nao i le etoasa e itausala ai i latou.
12 O le mea lea, o Aʼu, o le Alii, ua Ou lē fiafia ia i latou o i totonu o outou ua saili i faailoga ma mea ofoofogia mo le faatuatua, a ua lē mo le lelei o tagata ma loʼu mamalu.
13 E ui i lea, Ou te tuu atu poloaiga, ma e toatele ua liliuese mai aʼu poloaiga ma ua latou lē tausia i latou.
14 Sa i ai i totonu o outou aalii mulilulua ma fafine mulilulua; o ni isi o i latou ua liliuese mai ia te outou, ma o isi o loo nonofo pea faatasi ma outou ma o le a faaalia pe a mavae le taimi nei.
15 Ia tuu atu i e faapea ia faaeteete ma salamo vave, neʼi oo mai le faamasinoga i luga o i latou e pei o se mailei, ma o lo latou valea o le a faaalia, ma o a latou galuega o le a mulimuli atu ia te i latou i mata o tagata.
16 Ma e moni Ou te fai atu ia te outou, e pei ona Ou fai atu muamua, o ia o lē e avaai atu i se fafine i le emanao i ai, pe afai e imulilulua ni isi i o latou loto, o le a latou lē maua le Agaga, ae o le a latou faafitia le faatuatuaga ma o le a matataʼu.
17 O le mea lea, o Aʼu, o le Alii, ua fai atu o e e amatataʼu, ma e e lē talitonu, ma tagata epepelo uma, ma o soo se tasi e fiafia i le pepelo ma ifaia le pepelo, ma le faitaaga ma le faataulaitu, o le a i ai la latou vaega i lena olepa ua mu i le afi ma le teiō, o le oti ufaalua lea.
18 E moni Ou te fai atu, o le a leai sa latou vaega i le auluai toetutu.
19 Ma o lenei faauta, o Aʼu, o le Alii, e fai atu ia te outou ua lē ataʼuamiotonuina outou, ona ua i ai nei mea i totonu o outou.
20 E ui i lea, o ia o lē e atumau i le faatuatua ma faia loʼu loto, o ia lava lea o le a manumalo, ma o le a maua e ia se etofi i luga o le lalolagi pe a oo mai le aso o le liua;
21 Pe a aliua le elalolagi, e tusa ma le ata sa faaali atu i aʼu aposetolo i luga o le imauga; o le tala o lea mea tou te lei maua le atoatoa.
22 Ma o lenei, e moni Ou te fai atu ia te outou, e pei ona sa Ou fai atu o le a Ou faailoa atu loʼu loto ia te outou, faauta o le a Ou faailoa atu ia te outou, e lē ala atu i le ala o se poloaiga, ona o loo i ai le toatele o e ua lē tausisi e tausi i aʼu poloaiga.
23 Ae ia te ia o lē ua tausi i aʼu poloaiga o le a Ou tuu atu i ai amealilo o loʼu malo, ma o ia lava lea o le a i ai ia te ia se puna o le evai ola, e ipuna aʼe i le ola faavavau-tumau.
24 Ma o lenei, faauta, o le finagalo lenei o le Alii lo outou Atua e faatatau i lana au paia, e tatau ona latou faapotopoto faatasi i latou lava i le laueleele o Siona, e lē i le faanatinatia, neʼi i ai se fenumiai, e tutupu mai ai faamai.
25 Faauta, o le laueleele o aSiona—o Aʼu, o le Alii, ua Ou umia i oʼu lava lima;
26 E ui i lea, o Aʼu, o le Alii, Ou te tuu atu ia aKaisara mea e a Kaisara.
27 O le mea lea, o Aʼu o le Alii Ou te loto ia outou faatau mai laueleele, ina ia mafai ona outou maua tulaga sili atu i le lalolagi, ina ia mafai ona outou maua āiā i le lalolagi, ina ia lē mafai ona faaoso aʼe i latou i le ita.
28 Aua ua tuu e aSatani i totonu o o latou loto ia feitai faasaga mai ia te outou, ma i le faamaligiina o le toto.
29 O le mea lea, o le a lē maua le laueleele o Siona vagana ai i le faatau mai po o i le toto, a lē o lea, e leai se tofi mo outou.
30 Ma afai e maua e ala i le faatau mai, faauta ua outou manuia;
31 Ma afai e maua e ala i le toto, talu ai ona ua faasaina outou e faamasaa le toto, faauta, ua i o outou luga o outou fili, ma o le a sasa outou mai lea aai i lea aai, ma mai lea sunako i lea sunako, ma e toaitiiti o le a tutu e maua se tofi.
32 O Aʼu, o le Alii, ua Ou ita i e amioleaga; ua Ou taofia loʼu Agaga mai tagata o le lalolagi.
33 Ua Ou tauto i loʼu ita, ma folafola ataua i luga o le lalolagi, ma o e amioleaga o le a fasiotia e amioleaga, ma o le a oo mai le mataʼu i luga o tagata uma;
34 Ma o le aau paia foi o le a toeitiiti lē sao ai; e ui i lea, o Aʼu, o le Alii, o i le lagi, ua faatasi ma i latou, ma o le a Ou esau i lalo mai luma o loʼu Tamā i le lagi ma faaumatia e iamioleaga i le oafi e lē matineia.
35 Ma faauta, e leʼi oo mai lenei mea, ae ua lata mai lava.
36 O le mea lea, talu ai ona o Aʼu, o le Alii, na folafolaina atu nei mea uma i luga o le lalolagi, Ou te loto ia faapotopoto laʼu au paia i luga o le laueleele o Siona;
37 Ma e tatau i tagata uma ona ave le aamiotonu i ona lima ma le faamaoni i ona sulugatiti, ma sii atu se eleo o le lapataiga i tagata o le lalolagi; ma taʼu atu e ala i le upu ma le solaese, o le a oo mai le ifaafanoga i luga o e amioleaga.
38 O le mea lea, ia tuu atu i oʼu soo i Katelani, o e o nonofo i luga o lenei faatoaga, ia faatulaga o latou atugaluga faaletino.
39 Ia tuu i laʼu auauna o Tito Piligi, o lē ua i ai lona tausiga o le faatoaga, e faatea atu le laueleele, ina ia mafai ona saunia o ia i le tautotogo a sau e alu lana malaga i luga i le laueleele o Siona, faatasi ma i latou o e o nonofo ai i luga, vagana ai i latou o e o le a Ou taofia mo aʼu lava, o e o le a lē o atu seia Ou poloaiina ai i latou.
40 Ma ia tuu tupe uma e mafai ona faasao, e lē afaina ia te aʼu pe itiiti pe tele, e auina atu i le laueleele o Siona, ia i latou o e ua Ou tofia e mauaina.
41 Faauta, o Aʼu, o le Alii, o le a Ou tuu atu i laʼu auauna o Iosefa Samita, Laitiiti, le mana o le a mafai ai e ia ona ailoa e ala i le Agaga, i latou o e e o atu i luga i le laueleele o Siona, ma i latou o oʼu soo o e o le a nonofo pea.
42 Ia tuu atu i laʼu auauna o Newel K. Whitney e taofi pea lona faleoloa, po o i ni isi upu, le faleoloa, mo se vaitau itiiti.
43 E ui i lea, ia tuu atu ia te ia e vavae atu tupe uma e mafai ona ia vave atu, e auina atu i luga i le laueleele o Siona.
44 Faauta, o nei mea ua i ai i ona lava lima, ia tuu atu ia te ia e fai i ai e tusa ma le poto.
45 E moni Ou te fai atu, ia faauu o ia o se sui mo soo o le a nonofo pea, ma ia faauu o ia i lenei mana;
46 Ma o lenei, asiasi vave atu i aulotu, faatasi ma laʼu auauna o Oliva Kaotui, ma faamalamalama atu nei mea ia te i latou. Faauta, o loʼu loto lea, i le mauaina mai o tupe e pei lava ona sa Ou faatonuina.
47 O ia o lē e afaamaoni ma tumau o le a manumalo i le lalolagi.
48 O ia o lē na te auina atu oa i luga i le laueleele o Siona o le a maua e ia se atofi i le lalolagi lenei, ma se taui foi i le lalolagi a sau, ma o le a mulimuli atu ana galuega ia te ia.
49 Ioe, ma amuia lava e e oti o e e aoti i le Alii, mai le taimi nei i luma, pe a afio mai le Alii, ma o le a emavae atu ai mea tuai, ma faafouina ai mea uma, o le a latou itutulai mai nai le oti ma o le a lē ofeoti pe a mavae, ma o le a latou maua se tofi i luma o le Alii, i le aai paia.
50 Ma o ia o lē e ola pe a afio mai le Alii, ma sa ia tausia le faatuatuaga, aamuia lava o ia; e ui i lea, ua tofia ia te ia ia eoti i tausaga o le tagata.
51 O le mea lea, ao le a etutupu aʼe fanau seia oo ina matutua, o le a feoti toeaina matutua; ae o le a lē momoe i latou i le efuefu, ae o le a iliua i latou i le emo o le mata.
52 O le mea lea, o le pogai lenei na talai atu ai e le au aposetolo i le lalolagi le toetutu mai o e ua oti.
53 O nei mea o mea ia e ao ina outou tulimatai atu i ai; ma, i le tautala atu e tusa ma le ala a le Alii, ua alata mai lava oo mai ia mea, ma i se taimi a sau, i le aso lava lea o le afio mai o le Atalii o le Tagata.
54 Ma seia oo i lena itula, o le a i ai ataupou valelea i totonu o e popoto; ma i le itula lena e oo mai ai se tuueseesega atoa o e amiotonu ma e amioleaga; ma i le aso lena o le a ʼOu auina atu ai aʼu agelu e etau ese e amioleaga ma lafo i latou i le afi e lē matineia.
55 Ma o lenei faauta, e moni Ou te fai atu ia te outou, o Aʼu, o le Alii, ua Ou lē fiafia i laʼu auauna o aSini Rikitone; ua efaaea e ia o ia lava i lona loto, ma sa lē talia e ia le fautuaga, ae ua faatausuai i le Agaga;
56 O le mea lea ua lē talia ai ana atusitusiga i le Alii, ma ia faia e ia se isi tusitusiga; ma afai e lē taliaina e le Alii, faauta e lē toe tu o ia i le tofiga na Ou tofia i ai o ia.
57 O lenei foi, e moni Ou te fai atu ia te outou, o i alatou o e ua mananao i o latou loto, i le agamalu, e elapatai atu i e ua agasala ia salamo, ia tuu atu i latou e faauu i lenei mana.
58 Aua o se aso lenei o le lapataiga, ae lē o se aso mo le tele o upu. Aua o Aʼu, o le Alii, ia lē ulagia i aso e gata ai.
59 Faauta, ua Ou mai lugā, ma ua taoto i lalo ifo loʼu mana. Ua Ou pule i luga o mea uma, ma i ai i totonu o mea uma, ma ala atu i mea uma, ma availiili i mea uma, ma e oo mai le aso o le a i ai mea uma i laʼu pule.
60 Faauta, o Aʼu o le aAlefa ma le Omeka, o Iesu Keriso lava.
61 O le mea lea, ia tuu atu i tagata uma ia faaeteete i le ala latou te faaaoga ai loʼu aigoa i o latou laugutu—
62 Aua faauta, e moni Ou te fai atu, e toatele e ua i ai i lalo o lenei tausalaga, o e ua latou faaaoga le suafa o le Alii, ma faaaogaina fua, e aunoa ma le pule.
63 O le mea lea, ia tuu atu i le ekalesia ia salamo i a latou agasala, ma o Aʼu, o le Alii, o le a fai i latou mo Aʼu; a lē o lea o le a vavae ese i latou.
64 Ia manatua o le mea e sau mai luga ua apaia, ma e ao ona etautalaaia ma le faaeteete, ma i le taofiofiga a le Agaga; ma ua leai se tausalaga i lenei mea, ma e tou te maua le Agaga e iala i le tatalo; o le mea lea, a aunoa ma lenei, e tumau pea le tausalaga.
65 Ia tuu atu i aʼu auauna, o Iosefa Samita, Laitiiti, ma Sini Rikitone, e saili mo se fale mo i laua, e pei ona aoaoina ai i laua e le Agaga e ala i le atatalo.
66 O nei mea ua tumau pea e faatoilaloina e ala i le onosai, ina ia mafai ona maua e e faapena se afuataga matuā tele atu ma faavavau o le emamalu, a lē o lea, o se tausalaga tele atu. Amene.


text:
Pe a tatou o mai i lo tatou Faaola, o Iesu Keriso, ma faapaiaina o tatou loto, o le a avea i tatou uma o ni meafaigaluega i le faataunuuina o folafolaga silisili o le Tusi a Mamona.
Sa ou ofo fua atu e auauna i le Marini a le Iunaite Setete i le taimi o le Taua a Viatename. E lei leva ona ou taunuu i Quantico, Virginia, mo aoaoga muamua, ae ou iloa ua ou tu faasasa’o i luma o lo’u moega i lo matou faleie tele faatasi ma le isi 54 o i latou na faaopoopo atu i le Marini. Sa ou feiloai i lo’u faiaoga o toleniga, o se tagata tomai ma malosi ma tiaa mai taua, ina ua ia kikiina le faitotoa i le faleie tele ma ulufale mai a o leoleoā mai i upu e tumu i upu masoa.
Ina ua uma lana faalauiloaga taufaafefe, sa ia amata mai le tasi itu o le faleie tele ona faafetaia’ia tagata taitoatasi i ni fesili. E aunoa ma se ‘alofaga, e maua faasolosolo ai lava e le faiaoga o toleniga se mea e faatauemu ai i tagata taitasi, i se gagana leotele ma le masoa. Mai le laina sa ia faasolo mai ai i marini taitasi e faataio mai lana tali sa ia poloaiina: “Ioe” po o le “Leai, Faiaoga Satini.” Sa le mafai ona ou iloa lelei po o le a le mea sa ia faia, ona sa faatonuina i matou e tutu faasasa’o ma o matou mata e faasaga sa’o i luma. Ina ua oo mai le faasologa ia te au sa mafai ona ou iloaina sa ia toso maia la’u ato tolauapi ma sasaa ese mea na i ai i totonu i luga o lo’u faamalū i o’u tua. Sa ia sagole a’u meatotino ona savali mai lea ina ia ma faafesagai. Sa ou saunia a’u lava mo lana osofaiga. Sa ia uuina la’u Tusi a Mamona. Sa ou manatu o le a ia faataio mai ia te au; ae sa ia soso mai ma musumusu mai, “O oe o se Mamona?”
E pei ona faatonuina ai, sa ou alaga atu, “Ioe, Faiaoga Satini.”
Sa ou toe manatu foi i se mea o le a leaga atu. Ae, sa ia tu ma sii i luga lona lima o loo uu ai la’u Tusi a Mamona ma i se leo matua lemu lava sa faapea mai, “E te talitonu i lenei tusi?”
Sa ou toe alaga atu foi, “Ioe, Faiaoga Satini.”
I le taimi lea sa ou mautinoa ai o le a ia faataio mai i ni upu faatiga e uiga i Mamona ma le Tusi a Mamona, ae sa na o lona tu iina ma le filemu. Ina ua mavae sina taimi sa ia savali atu i tua i lou moega ma tuu ma le faaeteete i lalo la’u Tusi a Mamona. Ona ia toe savali atu lea ma pasia au e le’i toe tu, ma faaauau ona faatauemu ma faatiga i se gagana masoa i isi vaega uma o totoe o le au marini.
Sa ou tuufesili pea pe aisea lava na faasaoina ai au e lena Fitafita Marini malosi i lena aso. Ae ou te faafetai sa mafai ona ou fai atu e aunoa ma le masalosalo, “Ioe, o au o se tagata o Le Ekalesia a Iesu Keriso o le Au Paia o Aso e Gata Ai” ma “Ioe, ou te iloa e moni le Tusi a Mamona.” O lenei molimau o se meaalofa taua na tuuina mai ia te au e ala mai i le Agaga Paia faatasi ai ma le fesoasoaniga a faifeautalai e toalua ma se faufautua o le korama a ositaulaga.
Ina ua 14 ou tausaga, sa aoao e faifeautalai e toalua o Lee Pearson ma Boyd Camphuysen, lo’u aiga i le talalelei a Iesu Keriso, ma sa papatisoina ai au. Lua tausaga mulimuli ane, sa luiina ai au e lo’u faufautua o le korama a ositaulaga, o Richard Boren, e faitau le Tusi a Mamona. Sa ou taliaina lena lu’i, ma na ou faitauina e le itiiti ifo ma le 10 itulau i po uma seia oo ina maea.
I le itulau autu sa ou faitau ai e faapea sa “tusi atu ia sa Lamana, o se toe vaega o le aiga o Isaraelu; ma Iutaia ma Nuuese foi.” I le faatomuaga o le Tusi a Mamona: O Se Tasi Molimau ia Iesu Keriso, o loo faapea mai o sa Lamana “o i latou foi o ni isi o tuaa o Initia Amerika.” A o ou faitaua le Tusi a Mamona, sa foliga mai ia te au o loo faatatau i o’u tuaa Initia Amerika. O loo faamatala mai ai le tala e uiga i se nuu, o se vaega lea na mulimuli ane faamatalaina o sa Lamana, o e na malaga mai Ierusalema i se “nuu o le folafolaga” (1 Nifae 2:20) pe tusa o le 600 tl.m. O se tala e uiga i fesootaiga a le Atua ma nei tagata anamua na nofoia se vaega o le konetineta o Amerika. E aofia ai se tala i le galuega a Iesu Keriso ia i latou ina ua mavae Lona Toetu. O fuaitau i le Tusi a Mamona ua fautua mai ai i le gasologa o taimi sa faasalalauina ai i latou i le konetineta atoa o Amerika ma motu o vasa lata ane (tagai Alema 63:9–10). Sa muai ta’u atu e o latou perofeta e faapea e tele motu o tagata o Nuuese o le a iu ina o mai i lenei nuu o le folafolaga, ma o le toasa o le Atua o le a i ai i luga o sa Lamana, ma o le a faataapeapeina, taia, ma toetoe lava a faaumatiaina (tagai 1 Nifae 13:10–14).
O le tamā o lo’u tamā matua o Echo Hawk, o se tagata Initia Pawnee, sa fanau i le ogatotonu o le 1800 i le nofoaga ua ta’ua nei o Nebraska. Ina ua 19 ona tausaga, sa faamalosia ia tagata Pawnee e avatu o latou eleele totino e 23 miliona eka (9.3 miliona ha) mo isi tagata e nofoia. I le 1874 sa savavali atu ai tagata Pawnee i le faitau selau o maila i saute i se nofoaga tuufua laitiiti e tu i totonu o le Teritori o Initia Oklahoma. O le faitau aofai o tagata Pawnee sa faaitiitia mai le silia ma le 12,000 i le itiiti ifo ma le 700 i le taimi na taunuu ai i Oklahoma. O tagata Pawnee, e pei foi o isi ituaiga, sa faasalalauina, taia, ma toetoe lava a faaumatiaina.
O loo i ai i le Tusi a Mamona se savali faapitoa mo suli o sa Lamana, o se toe vaega o le aiga o Isaraelu. Sa faamalamalama mai e Nifae lenei savali a o faaliliuina le miti a lona tama e uiga i nei aso e gata ai: “Ma i lena aso o le a iloa ai e le toe vaega o a tatou fanau, o i latou o lo le aiga o Isaraelu, ma o i latou o tagata o le feagaiga a le Alii; ma ona latou iloa ai lea ma o mai i le malamalama e uiga i o latou muātua’a, ma i le malamalama foi o le talalelei a lo latou Togiola, lea sa tauaao atu e ia i o latou tamā; o le mea lea, o le a latou malamalama ai i lo latou Togiola ma matāutu tonu lava o Lana mataupu faavae, ina ia mafai ona latou iloa le ala e o mai ai ia te ia ma faaolaina” (1 Nifae 15:14).
O Le Tusi a Mamona o se tusitusiga paia. O loo i ai le atoaga o le talalelei e faavavau. Sa tusia e le Perofeta o Iosefa Samita e faapea “o le Tusi a Mamona [o le] tusi aupito sili ona sa’o i soo se isi lava tusi i luga o le lalolagi, o le maa ’au’au foi lea o la tatou tapuaiga, e sili foi ona latalata atili atu o le tagata i le Atua i lona ola ai i ona mataupu, nai lo se isi lava tusi” (Aoaoga a Peresitene o le Ekalesia: Iosefa Samita [2007], 64). O le mea lea, o loo i ai se savali mo tagata uma o le lalolagi.
A o avea ai o se talavou ua 17 tausaga sa faitauina le Tusi a Mamona mo le taimi muamua, sa ou taulai atu i le folafolaga a Moronae: “Ma pe a outou maua nei mea, ou te apoapoai atu ia te outou ia outou ole atu i le Atua, le Tama Faavavau, i le suafa o Iesu Keriso, pe ua le moni ea nei mea; ma afai tou [te] ole atu ma le loto faamaoni, ma le manatu moni i ai, ma le faatuatua ia Keriso, o le a ia faaali mai le moni o ia mea ia te outou, i le mana o le Agaga Paia” (Moronae 10:4).
A o ou tootuli i le tatalo, sa ou maua se molimau malosi faaleagaga e moni le Tusi a Mamona. O lena molimau sa fesoasoani ia te au e fuafua ma faia faaiuga i lo’u olaga atoa.
Ou te apoapoai atu i tagata uma ina ia faitau le Tusi a Mamona: O Se Tasi Molimau ia Iesu Keriso.
Ou te talosaga faapitoa atu lava i le toe vaega o le aiga o Isaraelu, o suli o le nuu o le Tusi a Mamona, po o fea lava le mea o e i ai, ia faitau ma toe faitau le Tusi a Mamona. Aoao i folafolaga o loo i ai i totonu o le Tusi a Mamona. Mulimuli i aoaoga ma faataitaiga a Iesu Keriso. Osia ma tausia ia feagaiga ma le Alii. Saili atu ma mulimuli i le taitaiga a le Agaga Paia.
Ou te faamaea atu i upu na saunoa i ai ia Amaleki, o se isi perofeta o le Tusi a Mamona: “Ma o lenei, o’u uso pele e, ou te manao ia outou o mai ia Keriso, o lē o le Paia e Toatasi o Isaraelu, ma taumamafa i lana olataga, ma le mana o lana togiola. Ioe, o mai ia te ia, ma tuu atu o outou agaga atoa e fai ma taulaga ia te ia, ma anapopogi ma tatalo pea e le aunoa, ma tutumau e oo i le gataaga; ma e pei ona soifua le Alii, o le a faaolaina outou” (Ominae 1:26).
Pe a tatou o mai i lo tatou Faaola, o Iesu Keriso, ma faapaiaina o tatou loto, o le a avea i tatou uma o ni meafaigaluega i le faataunuuina o folafolaga silisili o le Tusi a Mamona. Ou te molimau atu ai i nei mea i le suafa paia o Iesu Keriso, amene.


text:
Ua taoto atu nei i se faaiuga a le faamasinoga maualuga le tali ioe a le alii o Michael Schuster, 21 tausaga le matua mai Leone, i le moliaga mamafa o le fasioti tagata pa’ivalea, i lalo o se maliliega sa latou sainia ma le malo ma le faamoemoe e faamuta ai loa taualumaga o le mataupu e pei ona tu’uaia ai o ia.
Na ulua’i tu’uaia e le malo ia Schuster i moliaga mamafa e tolu, e aofia ai le fasioti tagata i le tulaga muamua, faaoolima i le tulaga muamua, faapea ai ma lona taumafai e faaleaga mea molimau a le malo.


text:
TITINA LE FAFINE MAFUA I MEAAI
O le alii lea na ia fasia lona to’alua e mafua mai ina ua aiu i lona mavana mai e leai se meaai o tuu atu mo ia, ua faatonu e le alii faamasino o John Ward II, e saili se isi nofoaga e nofo ai mo le taimi nei, ae se’i taumafai le faamasinoga ma le malo e faato’a filemu le la mataupu ma si ona to’alua.
O le vevesi na tulai mai i le fale o le ulugalii i Tafuna, ina ua faalogo nisi o aiga tuai i le ee mai o le fafine, ma le tulioso atu, o loo titina e le ula lea i le ua o si ona toalua ae o le tagi le la tama e 3 tausaga i luga o le nofoa.
Ua molia e le malo le ua molia i le faaoolima i le tulaga tolu, atoa ai ma lona sae’uina lea o le filemu i totonu o lona aiga.
Na teena e le alii ua molia tuuaiga faasaga ia te ia, ma ua toe faatulaga ai loa le isi ana iloiloga e faia lea i le aso Faraile o le vaiaso mulimuli o Aokuso.
Ua toe tatala i tua le ua molia e aunoa ma se tupe na faatulaga e totogi, peitai e i ai tuutuuga a le faamasinoga e ao ona ia usitai i ai, ma o nisi o ia tuutuuga e aofia ai le faasa lea ona ia toe taumafai e faafesootai lona toalua i soo se auala, ua faasa foi ona toe nonofo faatasi ma lona toalua, ae saili se isi nofoaga e nofo ai.
Sa fautuaina foi e le alii faamasino lenei tama talavou ina ia faafesootai sana loia, mo le tuuina atu o se fautuaga ia te ia e uiga i mataupu e faatatau i lona aiga, ina nei i ai sona manatu e faia sa laua teteaga faaletulafono ma lona toalua, poo le totogiina foi o le la tama, ae o le itu taua ua i ai se fautuaga ua tuuina atu e sana loia ia te ia.
“Ma le isi fautuaga mo oe, e le o se faataitaiga lelei le lua misa ma lou toalua ae o loo vaai i ai le lua tama, aua o taimi uma lava lua te misa ma vevesi ai, o aoaoga uma na o le a teu i le mafaufau o le tamaititi a’o laititi,” o le fautuaga lea a Ward II i lenei alii talavou.
E tusa ai ma faamaumauga a le faamasinoga, faatoa toe tulai mai lava lea o se mataupu e aafia ai le va o ulugalii i totonu o le faamasinoga, pau le itu taua o le mataupu e pei ona tulai mai, e le’i aafia ai le ava malosi.